title: Francine Van Hove

text: Van Hove tunnetaan nukkuvia nuoria naisia esittävistä maalauksistaan. Hän tekniikkansa muistuttaa Italian renessanssimaalareita ja alankomaalaisia 1600-luvun taiteilijoita. Hän on maalannut yli 400 maalausta, jotka kaikki ovat yksityiskokoelmissa.


title: Alexandrine

text: Alexandrine (24. joulukuuta 1879 – 28. joulukuuta 1952) oli saksalainen herttuatar, josta tuli Kristian X:n puolisona Tanskan kuningatar.


title: Alexandrine

text: Alexandrine kasvoi Mecklenburg-Schwerinin herttuaparin tyttärenä vuoroin Scwerinissä, Pohjois-Saksassa, vuoroin Cannesissa Ranskassa, missä perhe vietti aikaansa isän heikon terveyden takia. Hän harrasti urheilua ja musiikkia nuoresta asti. Luonteeltaan ujolla Alexandrinella oli aluksi vaikeuksia tottua julkisen huomion kohteena olemiseen. Hän harjoitti hyväntekeväisyyttä koko elämänsä ajan.


title: Ranskan avoin tennisturnaus 2018

text: Ranskan avoin tennisturnaus 2018 pelattiin 27. toukokuuta – 10. kesäkuuta 2018 Pariisissa. Se oli kaikkiaan 117. Ranskan avoin tennisturnaus ja vuoden toinen Grand Slam -turnaus.


title: Ranskan avoin tennisturnaus 2018

text: Miesten kaksinpelimestaruuden voitti jo 11:nnen kerran Espanjan Rafael Nadal. Naisten kaksinpelin voitti Romanian Simona Halep saavuttaen ensimmäisen Grand Slam -mestaruutensa.


title: Vera Lapko

text: Vera Lapko (s. 29. syyskuuta 1998 Minsk) on valkovenäläinen tennispelaaja. Hän on sijoittunut parhaimmillaan kaksinpelissä WTA-listan sijalle 60 lokakuussa 2018. Hän oli junioreiden maailmanlistan ykkösenä helmikuussa 2016.


title: Vera Lapko

text: Lapko voitti tyttöjen kaksinpelin Australian avoimissa 2016. Huhtikuussa 2018 Lapko eteni välieriin Luganon WTA-turnauksessa. Välierissä hän hävisi maailmanlistan sijalla 20 olleelle Elise Mertensille.


title: Palytoksiini

text: Palytoksiini eli PTXeli PLTX on verisuonia voimakkaasti supistava aine, jota pidetään yhtenä kaikkein myrkyllisimpänä ei-proteiineihin kuuluvana aineena (katso botuliini-proteiini), jota myrkyllisempi proteiineihin kuulumaton aine on ainoastaan maitotoksiini, mitä tulee aineen myrkyllisyyteen hiirissä.


title: Palytoksiini

text: Palytoksiini on polyhydroksyloitu osin tyydyttymätön (8 kaksoissidosta) pitkän hiilirungon omaava yhdiste. Siinä on rasva- ja vesiliukoisia osia, 40 OH-ryhmää ja 64 kiraliakeskusta; kiraalisuuden ja kaksoissidostensa "cis-trans"-isomerian vuoksi sillä on yli 10 mahdollista isomeeriä. Se on lämpövakaa, eikä kiehuva vesi poista sen myrkyllisyyttä. Aine on vakaa neutraalissa vesiliuoksessa, mutta emäksiset tai happamat olot tuhoavat sen ja poistavat myrkyllisyyden. Sillä on useita rakenteeltaan hyvin samankaltaisia johdannaisia kuten mascarenotoksiini-A ja -B sekä ostreosiini-D.


title: Palytoksiini

text: Palytoksiinia valmistavat ainakin trooppisten ja subtrooppisten vyöhykkeiden "Palythoa"-suvun korallieläimet ja "Ostreopsis"-suvun panssarilevät tai varsinaisesti ehkä niissä elävät bakteerit. Aine rikastuu muissa eliöissä ravintoketjun kautta, eli ainetta tuottaneita eliöitä syöneet kalat, ravut ja muut eliöt voivat sisältää palytoksiinia. Vastaavasti näitä syöneet eliöt kerryttävät itseensä aiempaa enemmän myrkkyä. Ainetta esiintyy myös palytoksiinia tuottavien eliöiden läheisyydessä elävissä eliöissä kuten sienieläimissä, simpukoissa, meritähdissä ja polttiaiseläimissä.


title: Palytoksiini

text: Ihmisten altistustapaukset aineelle ovat harvinaisia. Niitä on esiintynyt lähinnä tiettyjä mereneläviä syöneillä, mutta myös joitain "Zoanthidea"-koralleja käsitelleillä akvaarioharrastajilla sekä leväkukintojen yhteydessä.


title: Palytoksiini

text: Soluissa palytoksiini avaa solujen natrium-kaliumpumput kiinnittymällä niihin siten, että pumppujen säädelty ionien kuljetus lakkaa ja pumput "lukittautuvat" auki-asentoon muuttuen käytännössä ionikanaviksi. Tällöin ionit voivat kulkea solusta toiseen hallitsemattomasti. Tämä tuhoaa solukalvojen ylläpitämät kalvon eri puolilla vallitsevat ionipitoisuuserot, jotka ovat solujen toiminnalle elintärkeät. Koska aine voi vaikuttaa mihin kehon soluun tahansa, riippuvat myrkytyksen oireet altistustavasta.


title: Palytoksiini

text: Palytoksiinin tasorakenteen selvittivät kaksi tutkijaryhmää 1981 toisistaan riippumattomasti. Stereokemia selvitettiin 1982. Aineen syntetisoivat Yoshito Kishi ja kollegat 1994.


title: Palytoksiini

text: Muinaisen havaijilaisen legendan mukaan Mauin saarella lähellä Hanān satamaa oli kylä, jonka kalastajia vainosi kirous. Kun he palasivat mereltä saarelle, katosi matkalla aina yksi kalastajista. Yhtenä päivänä kalastajat suuttuivat jälleen yhdestä kadonneesta kalastajasta ja he hyökkäsivät saaren kumaraselkäisen erakon kimppuun, jota syytettiin kylän kirouksesta. Kyläläiset järkyttyivät repiessään viitan erakon päältä, sillä viitan alta paljastui suuri leukapari täynnä kolmikulmaisia ja teräviä hampaita. Erakko olikin haijumala, joka oli syönyt merellä kadonneet kalastajat. Kylän miehet repivät armotta haijumalan paloiksi, polttivat hänet ja heittivät tuhkat merenrannan vuoroveden aikaansaamaan matalikkoon. Pian tämän jälkeen matalikon kivireunoille alkoi kasvaa tiheää ja ruskeaa "sammalta", joka aiheutti välittömän kuoleman niille, jotka saivat iskun sammaleeseen kastetun keihään kärjestä. Matalikon reunoilla kasvavia sammaleita alettiin kutsua nimellä "limu-make-o-Hāna", eli "kuoleman merilevä Hānasta". Havaijilaiset uskoivat että onnettomuus kohtaisi niitä, jotka yrittäisivät kerätä tätä "levää".


title: Palytoksiini

text: Palytoksiinin eristivät, nimesivät ja kuvailivat Moore ja Scheuer "Palythoa toxica" -korallista. He määrittivät aineen moolimassaksi 3300 g/mol, tunnistivat aineen aiheuttavan korallin myrkyllisyyden ja julkaisivat tuloksensa huhtikuussa 1971. Walsh ja Bowers julkaisivat toukokuussa 1971 tutkimuksen, jossa leväksi luullun limu-make-o-Hānan todettiin olevan "Zoanthidea"-lahkon korallieläin, jonka nimeksi annettiin "Palythoa toxica". Moore ja Scheuer olivat kuitenkin tietoisia Walshin ja Bowersin meneillään olevasta tutkimuksesta.


title: Palytoksiini

text: 1978 plasmadesorptiolla palytoksiinin moolimassaksi tarkennettiin 2861 g/mol ja että siinä on kahdeksan kaksoissidosta. Palytoksiinin suuren koon vuoksi sen koko rakenteen ja monimutkaisen stereokemian selvittämisessä kesti pitkään. Uemura et al. selvittivät ensimmäisinä aineen tasorakenteen ja julkaisivat tuloksensa tammikuussa 1981. Moore ja Bartolini selvittivät rakenteen saman vuoden toukokuussa. Ryhmät selvittivät tasorakenteen toisistaan riippumattomasti. Aineen stereokemian selvittivät ensimmäisinä Moore et al. kesäkuussa 1982 ja sitten Uemura et al. joulukuussa neljään osaan jaetussa julkaisussa.


title: Palytoksiini

text: Palytoksiinin karboksyylihapon syntetisoi 1989 Yoshito Kishin johtama ryhmä. 1994 he tuottivat ensimmäisinä tästä karboksyylihaposta varsinaisen palytoksiinin. Aine syntetisoitiin kahdeksassa eri osassa, jotka liitettiin yhteen palytoksiiniksi.


title: Palytoksiini

text: Eliöitä, joissa palytoksiinia tai sen johdannaisia on muun muassa havaittu, on lueteltu alla.


title: Palytoksiini

text: Näitä koralleja ovat "Palythoa caribeaorum", "P. mammilosa", "P. tuberculosa", "P. toxica", "P. vestitus", "P." aff. "margaritae", "Zoanthus soanderi" ja "Z. sociatus".


title: Palytoksiini

text: Näitä panssarileviä ovat "Ostreopsis lenticularis", "O. siamensis", "O. mascarensis" ja "O. ovata".


title: Palytoksiini

text: Näitä kaloja ovat "Alustera scripta", surusäppikala, "Ypsiscarus ovifrons", "Decapterus macrosoma", "Herklotsichthys quadrimaculatus", "Epinephelus" sp.


title: Palytoksiini

text: Näitä rapuja ovat "Lophozosimus pictor", "Demania reynaudii" ja "Platypodiella spectabilis".


title: Palytoksiini

text: Bakteerit saattavat pystyä tuottamaan palytoksiinia ja ne ovat ehkä aineen varsinaisia tuottajia joissakin yllä kuvatuissa eliöissä. Bakteereita, joissa aineen tuotosta on havaittu viitteitä, ovat "Pseudomonas", "Brevibacterium", "Acinetobacter", "Bacillus cereus", Vibriot ja "Aeromonas".


title: Palytoksiini

text: Palytoksiinin myrkyllisyys johtuu sen sitoutumisesta solukalvojen natrium-kaliumpumppuihin näiden pumppujen solun ulkopuoliseen osaan. Pumpuissa aine vuorovaikuttaa alueeseen johon esimerkiksi pumppuja sulkeva ouabaiini -myrkky sitoutuu. Pumput ovat solukalvon läpäiseviä proteiineja, joita on jokaisen selkärankaisen solujen pinnalla, ja siksi aine vaikuttaa kaikkiin kehon soluihin. Avonaisen pumpun kautta monovalenttiset positiiviset ionit kuten natrium ja kalium pääsevät virtaamaan vapaasti, jolloin solun sisä- ja ulkopuolella oleva soluille elintärkeä ionipitoisuusero tasoittuu. Sitouduttuaan pumppuun, avaa ja sulkee palytoksiini pumppua vuorotellen, mutta yli 90 % ajasta pumppu on auki-asennossa. Jos aine irtoaa, palaa pumppu solun säädeltävissä olevaan kiinni-asentoon. Pumpun auki ollessa miljoonia ioneita virtaa sen läpi joka sekunti. Normaalissa solun säätelemässä virtauksessa pumpun läpi kulkee vain noin 100 ionia per sekunti.


title: Palytoksiini

text: Tasoittunut ionipitoisuusero aiheuttaa esimerkiksi punasolujen kuoleman ja hajoamisen (hemolyysi) sekä sydän- ja muiden lihassolujen rajua supistelua.


title: Palytoksiini

text: Ensimmäiset viitteet yllä kuvatusta mekanismista saatiin 1981 ja esitettiin 1982. Palytoksiini oli ensimmäinen tunnettu aine, joka pystyi avaamaan Na/K-pumppuja tällä tavalla. Koska aineen toiminta poikkesi muista tuolloin tunnetuista myrkyistä, ei sen yllä kuvailtua mekanismia aluksi hyväksytty laajalti. Tämä johtui lähinnä siitä, että aktiivisen (ATP:n avulla) ioneita kuljettavan pumpun ei uskottu voivan muuntua passiiviseksi eli vapaan ionivirran sallivaksi ionikanavaksi. Esitettiin vaihtoehtoisia mekanismeja, joista tehtiin tieteellinen katsaus 1995 (linkki viitteessä). Nykyisin hyväksytyn mekanismin osoittavat kokeet tehtiin leivinhiivasoluilla, joissa ei ole Na/K-pumppuja, joten niihin palytoksiini ei vaikuttanut. Kun hiivasoluihin siirrettiin lampaan pumppuja koodaavaa DNA:ta, kuolivat solut altistuessaan palytoksiinille.


title: Palytoksiini

text: Eläinkokeiden pohjalta ekstrapoloimalla 2,3–31,5 mikrogrammaa (µg) palytoksiinia on arvioitu olevan verenkiertoon pistettynä ihmiselle hengenvaarallinen LD annos, eli annos joka tappaa puolet sen saaneista henkilöistä. Erään arvion mukaan 64 µg syötynä on 60 kg painoiselle ihmiselle turvallinen määrä kerralla tai yhden vuorokauden aikana saatuna.


title: Palytoksiini

text: Verrattuna verenkiertoon annettuun pistokseen on aineen myrkyllisyys eri eläimillä lihas- ja ihonalaispistoksina ollut vastaavasti 2,5- ja 4–30-kertainen. Nieltynä myrkyllisyys on eläimillä ollut yli 200 kertaa heikompi kuin pistoksena verenkiertoon. Alla on taulukoitu puolipuhtaalle "Palythoa"-suvun lajeista eristetylle palytoksiinille LD-arvoja. Arvot ovat µg palytoksiinia per eläimen painokilo ja ne on mitattu 24 tunnin jälkeen annoksen antamisesta.


title: Palytoksiini

text: Myrkytyksen oireet ja niiden ilmenemisnopeus riippuvat osin siitä kuinka paljon ja mitä kautta palytoksiinia on saatu, eli onko ainetta esimerkiksi hengitetty vai saatu iholle.


title: Palytoksiini

text: Joissakin kuolemaan johtamattomissa tapauksissa oireet ovat ihmisillä ilmenneet 6–8 tunnin jälkeen aineen hengittämisestä tai ihoaltistuksesta ja ne ovat kestäneet 1–2 päivää. Eri eläimillä verenkiertoon pistettynä oireet ovat ilmenneet 30–60 minuutin kuluttua ja silmäaltistuksessa 4 tunnin kuluttua.


title: Palytoksiini

text: Yleinen vakavan myrkytyksen aiheuttama oire on rabdomyolyysi, jossa lihassolut alkavat hajota ja niiden sisäiset nesteet vuotavat vereen. Muita oireita ovat muun muassa metallinen tai karvas maku suussa, vatsakrampit, pahoinvointi, oksentelu, heikkous, ripuli, sydämen harvalyöntisyys, munuaisten pettäminen, punasolujen hajoaminen (hemolyysi), lihaskouristelu, kehon sinertävyys (syanoosi) ja hengitysvaikeudet. Kuoleman palytoksiini aiheuttaa yleensä sydänpysähdyksen kautta vaurioittamalla sydäntä.


title: Palytoksiini

text: Joidenkin sillikalojen syöntiin liittyvää myrkytystä kutsutaan englanniksi nimellä "clupeotoxism" ja sen on ehdotettu johtuvan palytoksiinista. Myrkytykseen liittyy hermostollisia ja ruoansulatuksen ongelmia. Muun muassa rabdomyolyysiä aiheuttava Haffin tauti (eng. "Haff disease") saattaa johtua palytoksiinista. Ciguatoksiinin lisäksi palytoksiini saattaa aiheuttaa "ciguatera"-taudin oireita joissakin tautitapauksissa. Tautia ilmenee mereneläviä syötäessä.


title: Palytoksiini

text: Palytoksiinille ei ole vastamyrkkyä ja vain myrkytyksen oireita voidaan yrittää lievittää. Koska aine supistaa voimakkaasti verisuonia, on verisuonia laajentavia aineita, kuten eri nitraatteja, tutkittu mahdollisena hoitona myrkytyksen oireisiin.


title: Palytoksiini

text: Ihmiset ovat saaneet myrkytyksen syötyään ruokia, joissa on ollut palytoksiinia tai sen kaltaisia myrkkyjä. Esimerkiksi Filippiineillä ihmisiä kuoli syötyään rapuja ja Madagaskarilla syötyään sillien heimoon kuuluvia kaloja. Lähes kuolettavia myrkytyksiä on ollut kalaa syöneissä Havaijilla ja papukaijakaloja syöneissä Japanissa.


title: Palytoksiini

text: Palytoksiini on aiheuttanut myös ihon kautta tapahtuneita myrkytyksiä esimerkiksi kotiakvaarioidensa "Zoanthidea"-koralleja käsitelleissä muun muassa Saksassa ja Yhdysvalloissa.


title: Palytoksiini

text: Lisäksi useita hengitysaltistuksia tunnetaan. Esimerkiksi 2018 kuusi ihmistä Englannin Oxfordshiressä olevassa Steventonin kylässä joutui sairaalaan hengitettyään todennäköisesti palytoksiinia, jota vapautui kotiakvaariossa olleista koralleista kun koralleita siirrettiin. Neljä paikalle kutsuttua palomiestä joutui myös sairaalaan. Altistuneilla oli flunssan kaltaisia oireita ja silmänärsytystä.


title: Palytoksiini

text: Aiemmin tuntematon palytoksiinin johdannainen, ovatoksiini-a, aiheutti aerosolimuodossa satoja sairaalahoitoa vaativia myrkytystapauksia Italian Genovassa. Myrkytykset aiheutti panssarileviin kuuluva "Ostreopsis ovata" vuosina 2005 ja 2006, jolloin Välimerellä esiintyi suuria leväkukintoja. Altistuneilla oli korkeaa kuumetta, yskää ja vinkuvaa hengitystä.


title: Marry Ailonieida Somby

text: Marry Ailonieida Somby (s. 1953, Tana) on saamelainen kirjailija.


title: Marry Ailonieida Somby

text: Somby opiskeli Tromsøn yliopistossa ja työskenteli uransa alkuajan nukketeatterin parissa. Hän on asunut Pohjois- ja Etelä-Amerikassa ennen kuin palasi Norjaan. Sombyn esikoisteos vuonna 1976 "Ámmul ja alit oarbmælli" oli ensimmäinen pohjoissaamenkielinen lastenkirja. Sombyn lastenkirjoissa toistuvat saamelainen kansanusko ja myytit. Useita hänen kirjojaan on käännetty norjaksi. Hänen ensimmäinen runokokoelmansa 1994 "Mu Apache ráhkesvuohta./Krigeren, elskeren og klovnen" oli kirjoitettu kaksikielisenä.


title: Maria Luisa (Espanjan kuningatar, 1662–1689)

text: Marie Louise d'Orleans (1662–1689) oli ranskalainen prinsessa, josta tuli Kaarle II:n puolisona Espanjan kuningatar. Hän oli Orléansin herttua Filipin tytär; kuningas Ludvig XIV oli hänen setänsä ja Englannin Kaarle I hänen äidinisänsä. Kuningas Ludvig kihlasi hänet Espanjan kuninkaalle vahvistaakseen rauhaa Ranskan ja Espanjan välillä.


text: Maria Luisan asema oli hankala. Aviomies, liikanimeltään Kaarle Noiduttu, oli henkisesti jälkeenjäänyt ja fyysisesti vammainen. Maria Luisa vetäytyi arvokkaaseen hurskauteen. Hän kuoli vuonna 1689, vain 27-vuotiaana. Kuoleman huhuttiin olleen myrkytys, mutta siitä ei ole mitään todisteita.


title: Lucile Morat

text: Lucile Morat (s. 15. kesäkuuta 2001) on ranskalainen mäkihyppääjä. Hänen seuransa on Courchevel.


title: Lucile Morat

text: Morat sijoittui Lahden MM-kilpailuissa 2017 normaalimäessä 24:nneksi ja sekajoukkuemäessä kymmenenneksi. Vuoden 2018 talviolympialaisissa hän hyppäsi normaalimäessä 21:nneksi.


title: Lucile Morat

text: Maailmancupissa Morat esiintyi ensimmäisen kerran joulukuussa 2016 Lillehammerissa sijoittuen 12:nneksi. Parhaimmillaan hän on sijoittunut kuudenneksi joulukuussa 2016 Nižni Tagilissa.


title: Lucile Morat

text: Vuoden 2018 nuorten MM-kilpailuissa Morat sai joukkuemäestä pronssia ja oli normaalimäessä neljäs.


title: Huguette Tourangeau

text: Marie Jeannine Huguette Tourangeau (12. elokuuta 1938 Montreal – 21. huhtikuuta 2018) oli kanadalainen oopperalaulaja, äänialaltaan mezzosopraano. Hän valmistui pedagogiikassa sekä pianonsoitossa Marguerite–Bourgeoys-opistosta ja pääsi vuonna 1958 CMM:iin, jossa hänen opettajiinsa kuului Ruzena Herlinger. Hän debytoi vuonna 1964 Mercèdèsin roolissa Georges Bizet'n oopperassa "Carmen" Zubin Mehtan johtamassa esityksessä. Vuonna 1964 hän esiintyi Cherubinon roolissa Wolfgang Amadeus Mozartin "Figaron häissä" Richard Bonyngen johdolla Stratfordin festivaalilla.


title: Huguette Tourangeau

text: Metropolitan-oopperassa Tourangeau esiintyi ensimmäistä kertaa 28. marraskuuta 1973 Nicklaussen roolissa "Hoffmannin kertomuksissa". Lisäksi hän on esiintynyt muun muassa Sydneyn oopperatalossa "Carmenin" nimiroolissa ja tulkinnut kevyttäkin oopperaa. Vuonna 1977 Tourangeausta tehtiin ensimmäinen Kanadan musiikkineuvoston vuoden taiteilijapalkinnon saaja. Heinäkuussa 1997 hänet nimitettiin Kanadan ritarikunnan jäseneksi. Hänen miehensä Barry Thompson johti Vancouverin oopperaa ja Edmontonin oopperayhdistystä.


title: Emīlija Benjamiņa

text:
Emīlija Benjamiņa (10. syyskuuta 1881 Riika – 23. syyskuuta 1941 Solikamsk) oli latvialainen sanomalehtien kustantaja ja tehtailija. Hän oli ennen toista maailmansotaa Latvian rikkain kansalainen ja yksi Euroopan rikkaimmista naisista. Neuvostoliitto miehitti Latvian vuonna 1940, ja vuoden 1941 kesäkuussa toimeenpani kyyditykset Siperiaan. Benjamiņa kyyditettiin Siperiaan, missä hän kuoli pakkotyöleirillä.
Emilija Simsone syntyi virkamiesperheen keskimmäiseksi tyttäreksi. Perhe tuli isän palkalla toimeen vain hädin tuskin. Emiljan sisarista Minasta tuli oopperalaulaja ja Annijasta näyttelijä. Emilja osoitti jo nuorena kiinnostusta journalismiin ja liike-elämään. Täytettyään 17 vuotta Emilja pääsi töihin saksankieliseen "Rigaer Tagesblattiin" tehtävänään kirjoittaa teatterikritiikkejä.


title: Emīlija Benjamiņa

text: Emijasta tuli Emilija Eiks nuorena solmitun avioliiton vuoksi. Avioliitto oli onneton, sillä mies oli alkoholisti. Liitosta ei syntynyt lapsia.


title: Emīlija Benjamiņa

text: Joko vuonna 1904 tai 1905 Emilija Eiks tapasi itseään 21 vuotta vanhemman Anton Benjamiņšin. Benjamiņš oli tullut Riikaan työskennelläkseen toimittajana. Vähitellen he saivat sanomalehden hallintaansa. Työnjako oli selvä: Emilja hoitaa raha-asiat ja Anton sisällön. Vuonna 1911 pariskunta muutti yhteen, vaikka Anton ei ollut saanut eroa vaimostaan.


title: Emīlija Benjamiņa

text: Vuoden 1911 joulukuussa Benjamiņšit perustivat uuden, latviankielisen sanomalehden nimeltään "Jaunākās Ziņas" (Viimeisimmät uutiset). Lehdestä tuli nopeasti suosittu ja se sai paljon kuuluisia toimittajia ja avustajia.


title: Emīlija Benjamiņa

text: Ensimmäisen maailmansodan aikana lehti ilmestyi niin kauan kuin se vain oli mahdollista. Latvian itsenäisyyssodan aikana bolsevikit miehittivät Riian ja kielsivät lehden. Benjamiņšit katsoivat paremmaksi paeta Berliiniin.


title: Emīlija Benjamiņa

text: Rauhan tulo ja Latvian itsenäistyminen vuonna 1918 antoivat Emilija Benjamiņan liiketoimille uutta vauhtia. Perustettiin aikakauslehti "Atpūta" (Vapaalla) josta tuli suosittu kulttuurilehti. 1930- luvulla ostettiin tehdasalue Ķekavan kaupungista, missä ryhdyttiin harjoittamaan kemianteollisuutta. Varallisuuden annettiin näkyä: pariskunta osti Riian suurimman yksityisasunnon, kartanon Kandavasta ja Emilija osti itselleen huvilan Jūrmalasta.


title: Emīlija Benjamiņa

text: Yksityiselämässäkin oli tapahtumia. Emilija ja Anton Benjamiņš solmivat avioliiton viimein vuonna 1922. Liitto jäi lapsettomaksi ja pariskunnalla oli huoli siitä, kuka jatkaa yritystä. Emilija adoptoi vuonna 1926 Annija- sisarensa pojan Georgin pojakseen. Vuonna 1938 pariskunta päätti rakentaa Jūrmalaan Baltian hienoimman kesäasunnon, Emilija Benjamiņa-talon. Piirustukset tilattiin saksalaisesta arkkitehdilta ja se valmistui syksyllä 1939.


title: Emīlija Benjamiņa

text: Anton Benjamiņš kuoli 79- vuotiaana 14. kesäkuuta 1939. Perheen omaisuudeksi arvioitiin 60 000 000 Sveitsin frangia. Testamentin mukaan Emilija omisti kaikesta 51%. Anton Benjamiņšin ensimmäisestä avioliitosta syntyneet lapset väittivät, että isä oli ollut mielisairas ja testamentti mitätön. Asiaa ei ehditty puida oikeudessa ennen kesää 1940.


title: Emīlija Benjamiņa

text: 17. kesäkuuta Neuvostoliitto miehitti Latvian ja liitti sen itseensä neuvostotasavaltana. Jaunākās Ziņas, joka oli avoimesti kirjoituksissaan vastustanut kommunismia ja kansallissosialismia lakkautettiin 9. elokuuta 1940. Emilija luuli vielä olevansa turvansa, mutta luulo osoittautui pian vääräksi.


title: Emīlija Benjamiņa

text: Ruotsin suurlähettiläs tarjoutui menemään naimisiin Emilijan kanssa, mutta hän ei suostunut, sillä ottopoika ei olisi saanut diplomaattista koskemattomuutta. Hänen nuoremman sisarensa aviomies Rudolph oli yhteydessä Saksaan, mutta liberaalin lehden kustantaja oli valtakunnan vihollinen eikä saanut matkustuslupaa. 17. kesäkuuta Emilija Benjamiņa haettiin asunnoltaan Riiasta ja vietiin junaan. Juna kuljetti hänet pakkotyöleirille Solikamskiin, missä hän menehtyi.


title: Helga Pedersen

text: Helga Pedersen (s. 13. tammikuuta 1973 Etelä-Varanki, Norja) on norjalainen poliitikko, entinen ministeri ja suurkäräjien jäsen. Hän toimi Norjan työväenpuolueen johdossa. Pedersen on ammatiltaan opettaja, mutta hän on ollut politiikassa mukana koko aikuisikänsä.


title: Helga Pedersen

text:
Pedersen on ollut Tanan työväenpuolueen johtajana vuodesta 2002 ja vuosina 2007–2015 hänet oli nimitetty Norjan työväenpuolueen varapuheenjohtajaksi.
Syntyperäisenä asukkaana hän oli ensin Finnmarkin lääni valtuustossa 1999–2007 ja jonka puheenjohtana hän oli vuodesta 2003 vuoteen 2005. Hän oli Norjan parlamentissa, suurkäräjillä, Finmarkin läänin edustajana vuodesta 2009–2017. Näistä hän oli ensin valtuutettuna vuodet 2009–2013 ja sitten puheenjohtajana vuodet 2013–2015.


title: Helga Pedersen

text: Huhtikuusta lokakuuhun 2001 hän oli kauppa ja teollisuusministerin avustajana. Vuodesta 2005 vuoteen 2009 hän oli kalastusministerinä ollen Jens Stoltenbergin toisen hallituksen nuorin jäsen. Vuonna 2017 hän ei jatkanut parlamentissa ja muutti takaisin kotiseudulleen Tenoon ja palasi Tenon työväenpuolueen johtajaksi. Pedersenillä on saamelaiset taustat ja hän oli Norjan ensimmäinen virallisesti saamelainen ministeri.


title: Augusta Viktoria

text: Augusta Viktoria ("Auguste Viktoria Friederike Luise Feodora Jenny"; 22. lokakuuta 1858 – 11. huhtikuuta 1921) oli Saksan viimeinen keisarinna ja Preussin kuningatar, keisari Vilhelm II:n puoliso. Hänen isänsä oli Schleswig-Holsteinin herttua Fredrik VIII.


title: Augusta Viktoria

text: Augusta Viktoria meni vuonna 1881 naimisiin Vilhelmin kanssa. Heille syntyi seitsemän lasta.


title: Pistoke (tietotekniikka)

text: Pistoke (toisinaan myös "vastake", ) on rajapinta tiedon lähettämiseen ja vastaanottamiseen päätepisteiden välillä joko verkossa tai prosessien välillä.


title: Pistoke (tietotekniikka)

text: Verkkopistokkeet () toimivat rajapintana jollekin protokollapinolle. Niitä on yleensä ainakin saatavilla kahta tyyppiä: "tavuvirtapistoke" () (yleensä TCP) sekä "tietosähkepistoke" () (yleensä UDP).


title: Pistoke (tietotekniikka)

text: Berkeley sockets on yksi ensimmäisistä merkittävistä rajapinnoista ja yhä yleisin. Se on nykyään myös POSIX-standardi .


title: Pistoke (tietotekniikka)

text: Pistokkeita voidaan käyttää myös kommunikaatioon samassa tietokoneessa olevien prosessien välillä. Unix-pohjaisilla alustoilla kyseisiä pistokkeita kutsutaan "Unix-pistokkeiksi" ().


title: Priscilla Gneto

text: Priscilla Gneto (s. 3. elokuuta 1991 Yopougon, Lagunes, Norsunluurannikko) on ranskalainen judon olympiamitalisti sekä maailman- ja Euroopan-mestari.


title: Priscilla Gneto

text: Gneto saavutti pronssia alle 20-vuotiaiden MM-kilpalujen 52 kg:n painoluokassa 2010. Hän voitti joukkuekilpailun Euroopan-mestaruuden Istanbulissa 2011. Saman vuoden Pariisin MM-kilpailuissa hän sijoittui 52-kiloisissa viidenneksi. Hän sai EM-kilpailujen joukkuekilpailussa hopeaa Tšeljabinskissa 2012.


title: Priscilla Gneto

text: Gneto saavutti Lontoon olympialaisissa 2012 pronssia 52 kg:n painoluokassa. Hän sai EM-joukkuekilpailussa hopeaa Budapestissa 2013 ja voitti joukkuekilpailun maailmanmestaruuden Tšeljabinskissa 2014. Hän saavutti Kazanin EM-kilpailuissa 2016 hopeaa 52-kiloisissa. Hän voitti Euroopan-mestaruuden sekä 57 kg:n painoluokassa että joukkuekilpailussa Varsovassa 2017. Hän sai MM-joukkuekilpailussa pronssia Budapestissa 2017 ja hopeaa Bakussa 2018.


title: Priscilla Gneto

text: Gneto sai Välimeren kilpailuissa pronssia 57 kg:n sarjassa 2018. Hän on saavuttanut Masters-, Grand Slam- ja Grand Prix -kilpailuissa kaksi turnausvoittoa, neljä kakkossijaa ja kahdeksan kolmossijaa. Maailmancupeissa ja Continental Open -kilpailuissa hänellä on yksi turnausvoitto ja yksi kolmossija. Hän on voittanut aikuisten sarjassa kaksi Ranskan-mestaruutta.


title: Alexis Pritchard

text: Alexis Pritchard (s. 24. syyskuuta 1983 Bellville, Etelä-Afrikka) on eteläafrikkalaissyntyinen uusiseelantilainen nyrkkeilijä.


title: Alexis Pritchard

text: Pritchard muutti Uuteen-Seelantiin 16-vuotiaana äitinsä Cherien kanssa ja alkoi harrastaa nyrkkeilyä 19-vuotiaana. Hän on edustanut Uutta-Seelantia useissa arvokisoissa, kahdessa eri painoluokassa. MM-kilpailuihin 2010 hän osallistui vielä höyhensarjassa, alle 57-kiloisissa, jossa oli aloittanut uransa, mutta siirtyi niiden jälkeen kevytsarjaan, alle 60-kiloisiin. Vuonna 2012 hän osallistui Lontoon olympialaisiin, kun naisten nyrkkeily oli mukana olympialaisissa ensimmäistä kertaa. Pritchard voitti olympialaisten ensimmäisellä kierroksella tunisialaisen Rim Jouinin, mutta hävisi toisella, puolivälierissä, venäläiselle Sofja Otšigavalle.


title: Alexis Pritchard

text: Vuonna 2016 Pritchard ei onnistunut pääsemään Rion olympialaisiin. Saman vuoden heinäkuussa hän ilmoitti lopettavansa kilpauransa, muutama päivä sen jälkeen, kun oli voittanut yhdennentoista Uuden-Seelannin-mestaruutensa. Hän kuitenkin pyörsi lopettamispäätöksensä seuraavana vuonna, saatuaan tietää, että hänelle kevytsarjaa mieluisampi painoluokka, höyhensarja, tulisi olemaan mukana Kansainyhteisön kisojen 2018 ohjelmassa. Pritchard voitti kisoissa pronssia, voitettuaan ensimmäisellä kierroksella lesotholaisen Mantoa Ranonen ja puolivälierissä srilankalaisen Keshani Hansikan, mutta hävittyään välierissä pohjoisirlantilaiselle Michaela Walshille.


title: Alexis Pritchard

text: Pritchard on ammatiltaan fysioterapeutti ja personal trainer. Hän opiskeli fysioterapiaa Aucklandin teknisessä yliopistossa ja liikuntatieteitä Aucklandin yliopistossa.


title: Alexis Pritchard

text: Pritchard on naimisissa nyrkkeilyvalmentajansa Cameron Toddin kanssa. He avioituivat vuonna 2008.


title: Lidija Mordkovitš

text: Lidija Mordkovitš (; 30. huhtikuuta 1944 – 9. joulukuuta 2014) oli venäläinen viulisti, joka loi uransa Yhdistyneessä kuningaskunnassa. Hänen perheensä ei kyennyt hankkimaan tytölle pianoa, joten hän aloittikin viulunsoiton seitsemänvuotiaana. Pian hän opiskeli Odessassa, ja vuonna 1967 hänet nimitettiin vuoden nuoreksi muusikoksi Kiovassa. Sittemmin hän opiskeli Moskovan konservatoriossa David Oistrahin johdolla.


title: Lidija Mordkovitš

text: Mordkovitš voitti vuonna 1969 Marguerite Longin ja Jacques Thibaud'n kilpailun Pariisissa. Vuonna 1974 hän muutti Israeliin, josta hän sittemmin siirtyi Yhdistyneeseen kuningaskuntaan. Siellä hän debytoi Hallé-orkesterin kanssa Manchesterissa vuonna 1979. Yhdysvaltain-debyyttinsä hän toteutti Georg Soltin johtaman Chicagon sinfoniaorkesterin kanssa vuonna 1982. Hän esiintyi Promsilla vuosina 1985 ja 1988.


title: Lidija Mordkovitš

text: Mordkovitš tulkitsi venäläisten säveltäjien, kuten Sergei Prokofjevin ja Dmitri Šostakovitšin, mutta myös muiden muassa Arthur Blissin, Johannes Brahmsin ja Karol Szymanowskin tuotantoa. Hän kuoli syöpätautiin. Häntä jäivät kaipaamaan tytär ja tyttärentytär.


title: Lajla Mattsson Magga

text: Lajla Mattsson Magga (4. marraskuuta 1942 Kali, Åren kunta) on eteläsaamenkielen opettaja, lastenkirjailija ja kielentutkija. Hän on naimisissa myös kielitieteilijänä toimivan Ole Henrik Maggan kanssa. He asuvat Kautokeinossa, joka sijaitsee Pohjois-Norjassa Finmarkin läänissä. Magga julkaisi ensimmäisen lastenkirjansa "Maahke ryöknie" vuonna 1984 jonka jälkeen hän on julkaissut lasten- ja oppikirjoja.


title: Lajla Mattsson Magga

text: Magga on tutkinut eteläsaamenkieltä ja hänen työnsä on johtanut muun muassa paikannimien kirjoitusasun standardisointiin. Magga on myös yhdessä muiden tutkijoiden kanssa tehny saamenkielen sanakirjoja. Yhdessä miehensä kanssa he tällä hetkellä työstävät eteläsaamenkielen kielioppia. Lajla Mattsson Magga on saanut työstään pohjoismaisen saamenkielen palkinnon, Gollegiellan, vuonna 2010.


title: Jennie Tourel

text: Jennie Tourel (oikealta nimeltään "Davidovitš"; 22. kesäkuuta 1900 Vitebsk, Venäjä – 23. marraskuuta 1973 New York, New York, Yhdysvallat) oli venäläissyntyinen, yhdysvaltalaistunut oopperalaulaja, äänialaltaan mezzosopraano. Hän opiskeli aluksi huilun- ja sitten pianonsoittoa. Hänen perheensä lähti kotimaastaan Venäjän vallankumouksen jälkeen ja asettui lähelle Gdanskia. Sieltä perhe muutti Pariisiin, jossa Tourel jatkoi pianonsoiton opiskelua ja pohdiskeli konserttipianistin uran. Hän alkoi kuitenkin ottaa laulutunteja Anna El-Tourilta ja päätti omistautua ammattimaisen laulajan uralle. Käyttöön valitsemansa sukunimen Tourel otti El-Tourin nimestä.


title: Jennie Tourel

text: Tourel teki oopperadebyyttinsä Pariisissa vuonna 1931. Metropolitan-oopperassa, New Yorkissa hän esiintyi ensimmäistä kertaa toukokuussa 1937 Mignonin roolissa. Vuonna 1937 Tourel lähti Lissaboniin, josta hän lopulta muutti Yhdysvaltoihin. Hänestä tuli maan kansalainen vuonna 1946. Vuonna 1951 hän loi Baban roolin Igor Stravinskin "Hulttion tiessä" Venetsiassa. Sittemmin Tourel omistautui pitkälti resitaaleihin ja orkesterin kanssa työskentelyyn; hänen erikoisalakseen vakiintui ranskalainen ohjelmisto. Hän myös toimi opetustehtävissä New Yorkissa ja Coloradossa.


title: Jennie Tourel

text: Tourelilla oli läheiset välit Leonard Bernsteiniin. Hän kuoli keuhkosyöpään Lenox Hillin sairaalassa New Yorkissa sairastettuaan myös emfyseemaa.


title: Kristine Jepson

text: Kristine Jepson (1962–2017) oli yhdysvaltalainen oopperalaulaja, äänialaltaan mezzosopraano. Hän tulkitsi viisitoista eri roolia yli sadassa esityksessä Metropolitan-oopperassa luomansa kaksitoistavuotisen uran aikana. Jepson esiintyi myös monissa muissa oopperataloissa, kuten San Franciscon oopperassa. Hänen ohjelmistoonsa kuului muiden muassa Wolfgang Amadeus Mozartin, Charles Gounod'n ja Richard Straussin rooleja.


title: Kristine Jepson

text: Jepson oli lähtöisin Iowasta ja opiskeli Indianan yliopistossa.


title: Tatiana Troyanos

text: Tatiana Troyanos (12. syyskuuta 1938 New York – 21. elokuuta 1993 New York) oli yhdysvaltalainen oopperalaulaja, äänialaltaan mezzosopraano. Hänet tunnettiin valtavasta ohjelmistostaan, joka kattoi koko oopperan historian Claudio Monteverdistä Philip Glassiin. Hän oli saksalaisen äidin sekä kreikkalaisen isän tytär ja identifioitui kreikkalais-yhdysvaltalaiseksi. Hän debytoi vuonna 1963 Hippolytan roolissa Benjamin Brittenin "Kesäyön unelmassa".


title: Tatiana Troyanos

text: Troyanos kuoli 54-vuotiaana syöpään Lenox Hillin sairaalassa.


title: Ophélie Gaillard

text: Ophélie Gaillard (s. 13. kesäkuuta 1974 Pariisi) on sveitsiläis–ranskalainen sellisti ja kapellimestari. Hän opiskeli Pariisin konservatoriossa, jossa voitti kolme ensipalkintoa (kamarimusiikissa, sellonsoitossa ja barokkisellossa). Hän sai myös Sorbonnesta oppiarvon musiikkitieteessä ja opetusdiplomin. Hän on toiminut opetustehtävissä vuodesta 2000.


title: Ophélie Gaillard

text: Gaillard on hyvin kiinnostunut varhaisesta musiikista ja on usein osallistunut Christophe Rousset'n ja Emmanuelle Haïmin johtamiin barokkiteosten esityksiin. Hän perusti Amarillis- ja Ensemble Pulcinella -kokoonpanot. Jälkimmäisen levytys Antonio Vivaldin sellosonaateista sai kansainvälisesti suosiollisia arvosteluja. Gaillard myös yhdistelee eri taiteenaloja; hän on tehnyt yhteistyötä sellaisten tanssijoiden kuin Daniel Larrieun ja Sidi Larbi Cherkaouin kanssa.


title: Ophélie Gaillard

text: Gaillard on levyttänyt muun muassa Johann Sebastian Bachin, Benjamin Brittenin, Gabriel Faurén ja Antonio Vivaldin tuotantoa. Hän on esiintynyt Puolan radion orkesterin, Japanin filharmonikkojen, Euroopan Cameratan ja muiden orkesterien solistina.


title: Ophélie Gaillard

text: Helmikuussa 2018 Gaillardilta ryöstettiin Pariisin ulkopuolella puukolla uhaten yli miljoonan euron arvoinen sello, jonka hän kuitenkin onnistui saamaan takaisin.


title: Polixeni Papapetrou

text: Polixeni Papapetrou (21. marraskuuta 1960 Melbourne – 11. huhtikuuta 2018 Fitzroy) oli australialainen valokuvaaja. Hänen vanhempansa olivat kreikkalaisia maahanmuuttajia, ja hänen miehensä Robert Nelson on Monash-yliopiston professori ja taidearvostelija.


title: Polixeni Papapetrou

text: Papapetrou usein kuvasi teoksissaan lapsiaan ja näiden ystäviä oudoissa asuissa. Ehkä eniten huomiota kuitenkin sai hänen alastonta 5- tai 6-vuotiasta tytärtään Olympiaa esittänyt kuva, joka herätti vuonna 2008 kiistan siitä, seksualisoiko teos lapsia. Papapetrou kuoli 57-vuotiaana rintasyöpään.


title: Elisa Orlandi

text: Elisa Orlandi (1811–1834) oli italialainen oopperalaulaja, äänialaltaan mezzosopraano. Hän aloitti uransa 18-vuotiaana ja tulkitsi 26. joulukuuta 1830 Milanon Teatro Carcanossa Gaetano Donizettin oopperan "Anna Bolenan" kantaesityksessä Giovanna Seymourin roolin. Hän loi myös Donizettin oopperan "Il furioso nell' Isola di San Domingo" Eleanoran roolin 2. tammikuuta 1833 Teatro Vallessa, Roomassa. Orlandi tulkitsi lisäksi Gioacchino Rossinin, Vincenzo Bellinin ja Giacomo Meyerbeerin oopperarooleja.


title: Elisa Orlandi

text: Orlandi kuoli jo 23-vuotiaana näyttämön takana, kun hänellä oli tarkoituksenaan esiintyä Bellinin "Normassa".


title: Xan de Waard

text: Xan de Waard (s. 8. marraskuuta 1995 Renkum) on alankomaalainen maahockeypelaaja ja olympiamitalisti. Hän oli mukana Alankomaiden olympiahopeaa saavuttaneessa joukkueessa Rio de Janeirossa 2016.


title: Xan de Waard

text: De Waard pelasi Alankomaiden maajoukkueessa ensimmäisen maaottelunsa helmikuussa 2013. Hän on huhtikuuhun 2018 mennessä pelannut 104 maaottelua ja tehnyt niissä yhdeksän maalia. Hän on MM-kilpailuissa voittanut kultaa kotikisoissa Den Haagissa 2014. Champions Trophyssa saavutuksina on hopeaa vuonna 2016 ja pronssia vuonna 2014. EM-kilpailuissa hän on voittanut kultaa vuonna 2017 sekä saanut hopeaa vuonna 2015.


title: Xan de Waard

text: De Waard edustaa vuonna 2018 seuratasolla SCHC:tä. Aiemmin hän on pelannut SV Kampongissa. Hän on pelipaikaltaan hyökkääjä.


title: Laurien Leurink

text: Laurien Leurink (s. 13. marraskuuta 1994 Utrecht) on alankomaalainen maahockeypelaaja ja olympiamitalisti. Hän oli mukana Alankomaiden olympiahopeaa saavuttaneessa joukkueessa Rio de Janeirossa 2016.


title: Laurien Leurink

text: Leurink pelasi Alankomaiden maajoukkueessa ensimmäisen maaottelunsa vuonna 2015. Hän on huhtikuuhun 2018 mennessä pelannut 54 maaottelua ja tehnyt niissä 14 maalia. EM-kilpailuissa hän on voittanut kultaa vuonna 2017.


title: Laurien Leurink

text: Leurink edustaa vuonna 2018 seuratasolla Larenia. Aiemmin hän on pelannut SV Kampongissa. Hän on pelipaikaltaan keskikenttäpelaaja.


title: Tom Axberg

text: Tom Erik Axberg (s. 21. heinäkuuta 1951 Turku) on suomalainen virkamies, joka on toiminut Kaskisen ja Hangon kaupunginjohtajana.


title: Tom Axberg

text: Tom Axberg syntyi ylikonemestari Erik Alfred Axbergin ja lastenhoitaja Hagar Helena Lindblomin perheeseen. Hänen puolisonsa vuodesta 1980 on sairaanhoitaja Kaarina Margareta Reijonen. Axberg tuli ylioppilaaksi 1971 ja valmistui valtiotieteen maisteriksi Åbo Akademista 1978. Hän toimi opetusministeriön tutkijana 1979–1980 ja Brändön kunnansihteerinä 1980–1986. Kaskisen kaupunginjohtajaksi hänet valittiin 1986. Hangon kaupunginjohtajaksi Axberg tuli viran pitkäaikaisen haltijan Arvi Suvannon jälkeen vuonna 1996. Hän siirtyi tästä tehtävästä terveydenhuolto-organisaation hallintojohtajaksi Ahvenanmaalle vuonna 2009.


title: Maria Verschoor

text: Maria Verschoor (s. 22. huhtikuuta 1994 Dordrecht) on alankomaalainen maahockeypelaaja ja olympiamitalisti. Hän oli mukana Alankomaiden olympiahopeaa saavuttaneessa joukkueessa Rio de Janeirossa 2016.


title: Maria Verschoor

text: Verschoor pelasi Alankomaiden maajoukkueessa ensimmäisen maaottelunsa helmikuussa 2013. Hän on huhtikuuhun 2018 mennessä pelannut 93 maaottelua ja tehnyt niissä kymmenen maalia. Hän on EM-kilpailuissa voittanut kultaa vuonna 2017 sekä saanut hopeaa vuonna 2015. Champions Trophyssa saavutuksena on hopeaa vuonna 2016.


title: Maria Verschoor

text: Verschoor edustaa vuonna 2018 seuratasolla Amsterdamia. Aiemmin hän on pelannut HC Hoeksche Waardissa ja HC Rotterdamissa. Hän on pelipaikaltaan hyökkääjä.


title: Automne Pavia

text: Automne Pavia (s. 3. tammikuuta 1989 Péronne, Somme) on ranskalainen judon olympiamitalisti sekä maailman- ja Euroopan-mestari. Hän on kilpaillut koko kansainvälisen uransa 57 kg:n painoluokassa..


title: Automne Pavia

text: Pavia saavutti alle 20-vuotiaiden EM-kilpailuissa pronssia 2006 ja kultaa 2007. Saman ikäluokan MM-kilpailuissa hän sai hopeaa 2008. Hän voitti Istanbulin EM-kilpailuissa 2011 kultaa joukkuekilpailussa ja sijoittui 57-kiloisissa seitsemänneksi. Hän sai Tšeljabinskin EM-kilpailuissa 2012 pronssia 57 kg:n sarjassa ja hopeaa joukkuekilpailussa.


title: Automne Pavia

text: Pavia saavutti Lontoon olympialaisissa 2012 pronssia 57 kg:n painoluokassa. Hän voitti Budapestissa 2013 Euroopan-mestaruuden 57-kiloisissa ja sai joukkuekilpailussa hopeaa. Saman vuoden Rio de Janeiron MM-kilpailuissa hän saavutti joukkuepronssia ja oli 57-kiloisissa viides.


title: Automne Pavia

text: Pavia voitti Montpellier’ssa 2014 Euroopan-mestaruuden 57 kg:n painoluokassa ja joukkuekilpailussa. Saman vuoden Tšeljabinskin MM-kilpailuissa hän saavutti kultaa joukkuekilpailussa ja pronssia 57-kiloisissa. Bakun Euroopan kisoissa 2015 hän voitti kultaa joukkuekilpailussa ja oli viides 57 kg:n sarjassa.


title: Automne Pavia

text: Pavia saavutti Astanan MM-kilpailuissa 2015 pronssia 57 kg:n painoluokassa. Hän voitti saman sarjan Euroopan-mestaruuden Kazanissa 2016. Rio de Janeiron olympialaisissa 2016 hän sijoittui seitsemänneksi.


title: Automne Pavia

text: Pavia on saavuttanut Masters-, Grand Slam- ja Grand Prix -kilpailuissa kuusi turnausvoittoa, neljä kakkossijaa ja seitsemän kolmossijaa. Maailmancupeissa ja Continental Open -kilpailuissa hänellä on yksi turnausvoitto ja yksi kolmossija. Hän on voittanut aikuisten sarjassa kaksi Ranskan-mestaruutta.


title: Ben Heppner

text: Ben Heppner (s. 14. tammikuuta 1956 Murrayville, Brittiläinen Kolumbia) on kanadalainen oopperalaulaja, äänialaltaan tenori. Hän syntyi mennoniittaperheeseen ja opiskeli muiden muassa French Ticknerin johdolla. Hän kuului Canadian Opera Companyn kokoonpanoon vuosina 1982–84.


title: Ben Heppner

text: Varhaisella urallaan Heppner oli lyyrinen tenori; hän muun muassa voitti CBC:n lahjakkuuskilpailun Don Ottavion aarialla "Il mio tesoro" Wolfgang Amadeus Mozartin oopperasta "Don Giovanni". Muihin varhaisiin rooleihin lukeutuivat "Don Pasqualen" Ernesto ja "La bohèmen" Rodolfo. Vuonna 1987 siirtyi William Neillin ja Dixie Ross Neillin opastamana "spinto"-äänityyppin ja erikoistui germaaniseen ohjelmistoon. Hän pääsi ensin esiintymään "Ariadne Naxoksella" -oopperassa Australiassa ja teki sitten Euroopan-ensiesiintymisensä "Lohengrinina" Ruotsin kuninkaallisessa oopperassa Tukholmassa maaliskuussa 1989.


title: Ben Heppner

text: Yhdysvalloissa Heppner esiintyi ensimmäistä kertaa syksyllä 1988 Walter von der Vogelweiden roolissa "Tannhäuserissa". Tämä esiintyminen suoritettiin Chicagon lyyrisessä oopperassa. Metropolitan-oopperassa Heppner debytoi "Idomeneon" esityksessä joulukuussa 1991. Hän on esiintynyt myös muun muassa La Scalassa ja Covent Gardenissa.


title: Ben Heppner

text: Heppner on ollut tuottelias levyttäjä. Hän on saanut useita tunnustuksia, kuten Kanadan ritarikunnan "Companion"-arvon (2008), kaksi Juno-palkintoa ja Grammyn. Hän on urastaan huolimatta pysynyt perhekeskeisenä ja vahvasti uskonnollisena.


title: Brigitte Rolland

text: Brigitte Rolland (s. 8. lokakuuta 1964 Montreal) on kanadalainen viulisti.


title: Brigitte Rolland

text: Rolland opiskeli aluksi Montrealissa Maurice Onderet'n (1969–70), Mildred Goodmanin (1971–80) ja Mauricio Fuksin (McGillin yliopisto, 1981–82) johdolla. Tämän jälkeen hän siirtyi Rodney Friendin opiskelijaksi Royal College of Musiciin, Lontooseen, jossa hän opiskeli vuoteen 1987 saakka. Opiskeluaikoinaan Rolland voitti lukuisia palkintoja. Vuonna 1988 hänelle myönnettiin Prix d'Europe, ja hän sijoittui toiseksi Lontoon filharmonikkojen kilpailussa.


title: Brigitte Rolland

text: Rolland on vieraillut useiden kanadalaisten orkestereiden solistina ja esiintynyt useilla festivaaleilla. Hän on myös esiintynyt resitalistina Ranskassa ja Espanjassa.


title: Brigitte Rolland

text: Myös Rollandin isä Pierre ja sisar Sophie Rolland ovat tulleet tunnetuiksi musiikin alalta.


title: Minke Smeets

text: Minke Smeets (o.s. Smabers, s. 22. maaliskuuta 1979 Den Haag) on alankomaalainen maahockeypelaaja ja olympiavoittaja.


title: Minke Smeets

text: Smeets voitti Alankomaiden maajoukkueessa olympiakultaa Pekingissä 2008 sekä saavutti olympiahopeaa Ateenassa 2004 ja olympiapronssia Sydneyssä 2000. Hän voitti maailmanmestaruuden Madridissa 2006. Hän pelasi 312 maaottelua, mikä on alankomaalaisista naispelaajista eniten vuoden 2017 loppuun mennessä.


title: Minke Smeets

text: Minke Smeetsin sisko on maahockeypelaaja Hanneke Smabers ja puoliso baseballpelaaja Tjerk Smeets, molemmat olympiaedustajia.


title: Audrey Tcheuméo

text: Audrey Tcheuméo (s. 20. huhtikuuta 1990 Bondy, Ranska) on ranskalainen judon olympiamitalisti sekä maailman- ja Euroopan-mestari. Hän on kilpaillut lähes koko kansainvälisen uransa alle 78 kg:n painoluokassa..


title: Audrey Tcheuméo

text: Tcheuméo saavutti alle 78 kg:n sarjassa alle 20-vuotiaiden MM-hopeaa 2008. Hän voitti alle 20-vuotiaiden Euroopan-mestaruuden 2008 ja 2009 sekä alle 23-vuotiaiden Euroopan-mestaruuden 2009.


title: Audrey Tcheuméo

text: Tcheuméo voitti vuonna 2011 alle 78-kiloisten Euroopan-mestaruuden Istanbulissa ja maailmanmestaruuden Pariisissa. Seuraavana vuonna hän sai EM-hopeaa Tšeljabinskissa ja olympiapronssia Lontoossa. Budapestin EM-kilpailuissa 2013 hän saavutti joukkuehopeaa ja sijoittui alle 78-kiloisissa viidenneksi. Saman vuoden Rio de Janeiron MM-kilpaiuissa hän sai pronssia alle 78 kg:n sarjassa.


title: Audrey Tcheuméo

text: Tcheuméo voitti Montpellier’ssa 2014 Euroopan-mestaruuden alle 78 kg:n painoluokassa ja joukkuekilpailussa. Saman vuoden Tšeljabinskin MM-kilpailuissa hän saavutti kultaa joukkuekilpailussa ja hopeaa alle 78-kiloisissa. Vuonna 2015 hän oli viides sekä Bakun Euroopan kisoissa että Astanan MM-kilpailuissa.


title: Audrey Tcheuméo

text: Tcheuméo voitti alle 78-kiloisten Euroopan-mestaruuden Kazanissa 2016. Rio de Janeiron olympialaisissa hän sai hopeaa hävittyään loppuottelussa yhdysvaltalaiselle Kayla Harrisonille. Hän voitti alle 78-kiloisten Euroopan-mestaruuden jälleen Varsovassa 2017. Saman vuoden Budapestin MM-kilpailuissa hän oli seitsemäs. Hän sai hopeaa Tel Avivin EM-kilpailuissa 2018. Saman vuoden Bakun MM-kilpailuissa hän saavutti joukkuekilpailussa hopeaa.


title: Audrey Tcheuméo

text: Tcheuméo on saavuttanut Masters-, Grand Slam- ja Grand Prix -kilpailuissa kaksitoista turnausvoittoa, kuusi kakkossijaa ja kymmenen kolmossijaa. Maailmancupeissa ja Continental Open -kilpailuissa hänellä on kolme turnausvoittoa ja yksi kakkossija. Hän on voittanut aikuisten sarjassa kolme Ranskan-mestaruutta.


title: Fatima Moreira de Melo

text: Fatima Moreira de Melo (s. 4. heinäkuuta 1978 Rotterdam) on alankomaalainen maahockeypelaaja ja olympiavoittaja.


title: Fatima Moreira de Melo

text: Moreira de Melo voitti Alankomaiden maajoukkueessa olympiakultaa Pekingissä 2008 sekä saavutti olympiahopeaa Ateenassa 2004 ja olympiapronssia Sydneyssä 2000. Hän voitti maailmanmestaruuden Madridissa 2006. Hän pelasi 257 maaottelua, mikä on alankomaalaisista naispelaajista toiseksi eniten vuoden 2017 loppuun mennessä.


title: Synnøve Persen

text: Synnøve Persen (22.2.1950, Porsanger, Norja) on pohjoissaameksi kirjoittava runoilija ja kuvataiteilija. Urallaan Persen laajasti edistänyt saamelaisen taiteen järjestäytymistä.


title: Synnøve Persen

text: Persen oli 1970-luvulla yksi kahdeksasta Masi-ryhmän, Mázejoavkku, jäsenestä. Ryhmä edusti uutta ja nykyaikaista suuntausta saamelaisessa taiteessa ja toimi saamelaisten taiteilijaseuran esiasteena. Hän valmistui Norjan Statens kunstakademi -taideoppilaitokosesta 1978. Saamen lipun ensimmäinen versio vuodelta 1977, joka oli kolmivärinen ja ilman ympyrää, on Persenin oppilastyökseen tekemä.


title: Synnøve Persen

text: Persenin esikoisrunoteos "Alit lottit girdilit" julkaistiin 1981. Runokirjoilleen on tyypillistä kirjojen vahva visuaalinen ulkoasu. Kirjat "Biekkakeahtes bálggis" ja "šuvas bohcciidit sága" on julkaistu myös äänikirjoina joissa runoille rinnalle on sävelletty musiikkia.


title: Synnøve Persen

text: Vuosina 1997-2001 Synnøve Persen oli Norjan kulttuurineuvoston jäsen ja hänellä on ollut myös muita saamelaisten taiteeseen liittyviä luottamustehtäviä. Hän on ollut keskeisessä roolissa mm. saamelaisten-taideteollisen korkeakoulun ja taidekoulun, Kaarasjoen taidekeskuksen perustamisessa ja saamelaisten taidemuseon perustamisessa.


title: Synnøve Persen

text: Persen on ollut Pohjoismaiden kirjallisuuspalkintoehdokkaana vuosina 1993 ja 2008. Biret Elle Memorial Prize -palkinnon vuonna 2000 ja Saamelaisneuvoston kirjallisuuspalkinnon vuonna 2006.


title: Ranzania

text: Ranzania voi tarkoittaa seuraavia asioita:


title: Georgie Twigg

text: Georgina Sophie "Georgie" Twigg (s. 21. marraskuuta 1990 Lincoln) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Georgie Twigg

text: Twigg voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Englannin maajoukkueen pelaajana Twigg on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuonna 2011. Kansainyhteisön kisoissa hän on saavuttanut hopeaa vuonna 2014 ja pronssia vuonna 2010.


title: Georgie Twigg

text: Twigg on pelannut Englannin maajoukkueessa 79 maaottelua ja tehnyt niissä seitsemän maalia. Ison-Britannian joukkueessa hän on esiintynyt 68 kertaa ja tehnyt viisi maalia. Pelipaikaltaan hän on keskikenttäpelaaja.


title: Éva Csernoviczki

text: Éva Csernoviczki (s. 16. lokakuuta 1986 Tatabánya, Komárom-Esztergom, Unkari) on unkarilainen judon olympia- ja MM-mitalisti sekä Euroopan-mestari. Hän on kilpaillut lähes koko kansainvälisen uransa alle 48 kg:n painoluokassa..


title: Éva Csernoviczki

text: Csernoviczki saavutti Lontoon olympialaisissa 2012 pronssia 48 kg:n painoluokassa. Pekingin 2008 ja Rio de Janeiron 2016 olympialaisissa hän sijoittui seitsemänneksi. MM-kilpailuissa hän saavutti samassa sarjassa pronssia Pariisissa 2011 sekä sijoittui seitsemänneksi Rio de Janeirossa 2007, Tšeljabinskissa 2014 ja Astanassa 2015.


title: Éva Csernoviczki

text: Csernoviczki on saavuttanut EM-mitalin alle 48 kg:n sarjassa yksitoista kertaa peräkkäin vuosina 2008–2018. Kultaa hän sai Budapestissa 2013 ja Montpellier’ssa 2014, hopeaa Tbilisissä 2009, Wienissä 2010, Istanbulissa 2011 ja Kazanissa 2016 sekä pronssia Lissabonissa 2008, Tšeljabinskissa 2012, Bakun Euroopan kisoissa 2015, Varsovassa 2017 ja Tel Avivissa 2018. EM-joukkuekilpailussa hän sai pronssia Miskolcissa 2009.


title: Éva Csernoviczki

text: Csernoviczki saavutti Belgradin universiadeissa 2009 pronssia 48-kiloisissa. Hän voitti alle 23-vuotiaiden Euroopan-mestaruuden 2003, 2006 ja 2008 sekä sai hopeaa 2007. Alle 20-vuotiaiden EM-hopeaa hän saavutti 2005 ja alle 17-vuotiaiden EM-pronssia 2002.


title: Éva Csernoviczki

text: Csernoviczki on saavuttanut Masters-, Grand Slam- ja Grand Prix -kilpailuissa kolme turnausvoittoa, kuusi kakkossijaa ja kuusi kolmossijaa. Maailmancupeissa ja Continental Open -kilpailuissa hänellä on kaksi turnausvoittoa, kaksi kakkossijaa ja viisi kakkossijaa.


title: Virginia Balistrieri

text:
Virginia Balistrieri (15. tammikuuta 1888 Trapani – 3. elokuuta 1960 Rooma) oli italialainen näyttelijä.
Balistrieri näytteli sekä teatterissa että elokuvissa. Hän aloitti Giovanni Grasson vastaparina Nino Martoglion ohjaamissa mykkäelokuvissa 1910-luvulla. Vuonna 1914 Balistrieri tulkitsi naispääosan elokuvassa "Sperduti nel buio", jota pidetään eräänä italialaisen neorealismin edeltäjistä.


title: Virginia Balistrieri

text: Balistrierin aviopuoliso oli Giovanni Grasso jr. (1888–1963), joka oli edellä mainitun Giovanni Grasson (1873–1930) serkku. Balistrierin sisko Desdemona Balistrieri (1889–1976) oli niin ikään näyttelijä.


title: Distria Krasniqi

text: Distria Krasniqi (s. 10. joulukuuta 1995) on kosovolainen judon EM-mitalisti. Hän kilpailee 52 kg:n sarjassa.


title: Distria Krasniqi

text: Krasniqi saavutti 52 kg:n painoluokassa alle 23-vuotiaiden EM-pronssia 2012 ja 2013 sekä alle 21-vuotiaiden EM-pronssia 2013 ja 2015. Hän voitti alle 21-vuotiaiden maailmanmestaruuden 2015 sekä alle 23-vuotiaiden Euroopan-mestaruuden 2016 ja 2017.


title: Distria Krasniqi

text: Krasniqi sijoittui vuonna 2017 seitsemänneksi sekä Varsovan EM-kilpailuissa että Budapestin MM-kilpailuissa. Hän saavutti Tel Avivin EM-kilpailuissa 2018 hopeaa hävittyään 52-kiloisten loppuottelussa venäläiselle Natalja Kuzjutinalle.


title: Alex Danson

text: Alexandra Mary L. "Alex" Danson (s. 21. toukokuuta 1985 Southampton) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Alex Danson

text: Danson voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Hän pelasi myös Pekingin olympialaisissa 2008 Ison-Britannian sijoittuessa kuudenneksi. Englannin maajoukkueen pelaajana Danson on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuosina 2005, 2007, 2009, 2011 ja 2017. Kansainyhteisön kisoissa hän on saavuttanut hopeaa vuonna 2014 sekä pronssia vuosina 2006, 2010 ja 2018.


title: Alex Danson

text: Danson on pelannut Englannin maajoukkueessa 203 maaottelua ja tehnyt niissä 62 maalia. Ison-Britannian joukkueessa hän on esiintynyt 103 kertaa ja tehnyt 53 maalia. Pelipaikaltaan hän on hyökkääjä.


title: Coraxo

text: Coraxo on syksyllä 2013 perustettu suomalainen melodinen death metal -yhtye. Se on julkaissut kaksi studioalbumia.


title: Coraxo

text: Yhtyeen nimi tarkoittaa "ukkosia", joka on otettu okkultistisesta eenokin kielestä. Yhtyeen kappaleet ovat englanninkielisiä. Sen sanoitukset käsittelevät tieteiskirjallisuutta ja kauhua.


title: Coraxo

text: Coraxon ensimmäinen demo, "Starlit Flame", julkaistiin syksyllä 2013. Samana vuonna julkaistiin yhtyeen toinen EP, "Starlit Flame II", joka poiki levysopimuksen saksalaisen Massacre Recordsin kanssa. Vuonna 2016 yhtye kiersi Saksaa ja muita Euroopan maita sekä esiintyi Findustry-klubifestivaaleilla Suomessa.


title: Coraxo

text: Yhtye julkaisi death metalia ja industrialia yhdistelevän, science fiction -vaikutteisen debyyttialbuminsa "Neptune" Massacre Recordsin kautta vuonna 2015. Vuoden 2016 aikana yhtye nauhoitti toisen täyspitkän levynsä nimeltään "Sol", joka julkaistiin vuonna 2017 tamperelaisen Snow Wave Recordsin kautta. Albumilla vieraili useita kansainvälisiä muusikoita, kuten kitarasooloissa Christopher Amott, joka on tunnettu Arch Enemy -yhtyeestä, sekä Peter Huss joka on soittanut muun muassa yhtyeissä Sinergy ja Shining. Levyn on masteroinut ruotsalainen metallituottaja Dan Swanö.


title: Desdemona Balistrieri

text: Desdemona Balistrieri (9. syyskuuta 1889 Trapani – 5. huhtikuuta 1976 Palermo) oli italialainen näyttelijä.


title: Desdemona Balistrieri

text: Balistrieri näytteli lähinnä teatterissa. Uransa alussa hän oli mukana mykkäelokuvissa, kuten Katana filmin tuottamassa teoksessa "Il latitante" (1915). Balistrierin puoliso oli näyttelijä Angelo Musco. Hänen sisarensa Virginia Balistrieri teki niin ikään ammattilaisuran näyttelijänä.


title: Desdemona Balistrieri

text: Malgrado Tutto: Le donne dimenticate del teatro siciliano (29.1.2018)


title: Henry Williams

text: Henry Williams (6. kesäkuuta 1970 Indianapolis, Indiana – 13. maaliskuuta 2018) oli yhdysvaltalainen koripalloilija.


title: Henry Williams

text: Takamiehenä pelannut Williams kuului Yhdysvaltain maajoukkueeseen sen saavuttaessa MM-pronssia Argentiinassa 1990. Yliopistotasolla Pohjois-Carolinaa (Charlotte) edustanut Williams teki menestyksekkään ammattilaisuransa pääosin Italiassa ja etenkin Trevison joukkueessa. Pelaajauransa jälkeen hän toimi liikemiehenä erilaisissa yrityksissä ja ryhtyi baptistikirkon pastoriksi. Williams kuoli munuaissairauteen vain 47-vuotiaana 13. maaliskuuta 2018.


title: Daedra Charles

text: Daedra Janel Furlow (o.s. Charles, 22. marraskuuta 1968 Detroit, Michigan – 14. huhtikuuta 2018) oli yhdysvaltalainen koripalloilija ja olympiamitalisti.


title: Daedra Charles

text: Yliopistokoripallossa kaksi NCAA:n mestaruutta voittanut Furlow kuului Yhdysvaltain naisten maajoukkueeseen sen saavuttaessa olympiapronssia Barcelonassa 1992 ja MM-pronssia Australiassa 1994. Hän pelasi ammattilaisurallaan muun muassa Euroopassa ja kaudella 1997 WNBA:n Los Angeles Sparksissa. Charles kuoli 49-vuotiaana 14. huhtikuuta 2018.


title: Helen Richardson-Walsh

text: Helen Richardson-Walsh (o.s. Richardson, s. 23. syyskuuta 1981 Hitchin) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Helen Richardson-Walsh

text: Richardson-Walsh voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Hän pelasi myös Pekingin olympialaisissa 2008 sekä maan kaikkien aikojen nuorimpana maahockeyn olympiaedustajanaisena Sydneyn olympialaisissa 2000. Englannin maajoukkueen pelaajana Richardson-Walsh on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuosina 1999, 2005, 2007, 2009 ja 2011. Kansainyhteisön kisoissa hän on saavuttanut hopeaa vuonna 2002 sekä pronssia vuosina 2006 ja 2010.


title: Helen Richardson-Walsh

text: Richardson-Walsh on pelannut Englannin maajoukkueessa 164 maaottelua ja tehnyt niissä 25 maalia. Ison-Britannian joukkueessa hän on esiintynyt 127 kertaa ja tehnyt 20 maalia. Pelipaikaltaan hän on keskikenttäpelaaja.


title: Helen Richardson-Walsh

text: Helen Richardson-Walshin puoliso on hänen joukkuetoverinsa maajoukkueesta, Kate Richardson-Walsh (o.s. Walsh).


title: Hills Have Eyes 2 (vuoden 1985 elokuva)

text: Hills Have Eyes 2 (engl. "The Hills Have Eyes Part 2," epävirallinen nimi "Yön silmät 2") on yhdysvaltalainen, ohjaaja Wes Cravenin ohjaama ja käsikirjoittama kauhuelokuva vuodelta 1985. Elokuva on jatkoa Wes Cravenin aiemmalle elokuvalle Yön silmät ("The Hills Have Eyes") vuodelta 1977.


title: Hills Have Eyes 2 (vuoden 1985 elokuva)

text: Elokuva alkaa Bobby Carterin (Robert Houston) ja hänen psykiatrinsa keskustellessa ensimmäisen elokuvan tapahtumista, joista on nyt kulunut kahdeksan vuotta. Bobby on edelleen traumatisoitunut noista tapahtumista. Hän ja Rachel (Janus Blythe) ovat kehittäneet uuden huipputehokkaan polttoaineen moottoripyörissä käytettäväksi ja nykyään moottoripyörätallin omistajana Rachel on lähdössä tiiminsä kanssa kisaamaan samaiselle aavikolla, jolla aiemmat kauheudet tapahtuivat. Bobbylle ajatus on liikaa. Rachelin tiimiin kuuluvat Cass, Roy, Harry, Hulk, Foster, Jane ja Sue sekä mukaan otettava koira "Hirviö", joka oli aiemmin Carterien omistuksessa, mutta nykyisin Rachelin koira.


title: Hills Have Eyes 2 (vuoden 1985 elokuva)

text: Seurue eksyy matkalla aavikon läpi ja pysähtyy vanhan kaivoksen luokse korjaamaan polttoainevuotoa bussista. Kaivoksessa lymyilee Pluto, joka nähtävästi on jäänyt eloon Hirviön aiemmista puremista. Pluto hyökkää Rachelin kimppuun ja onnistuu ryöstämään seurueelta yhden näiden kilpamoottoripyöristä. Roy ja Harry lähtevät jahtaamaan Plutoa, mutta epäonnistuvat: Harry jää putoavan lohkareen alle ja Roy joutuu yli kaksimetrisen kannibaalin, The Reaperin, (John Bloom) yllättämäksi. Yön saapuessa seurue jää odottamaan ystäviään kaivokselle, mutta koska näitä ei kuulu Rachel ja Hulk lähtevät etsimään näitä. The Reaper on kuitenkin ottanut seurueen tähtäimeensä ja listii näitä yksi kerrallaan. Rachel koirineen löytää Pluton, mutta joutuu The Reaperin rakentamaan ansaan ja lyö päänsä kiveen. Henkiin The Reaperin kynsistä aiemmin jäänyt Roy onnistuu yllättämään Pluton, joka syöksyy Hirviön työntämänä kielekkeeltä kuolemaansa. Kaivoksella ei The Reaperin käsittelyn jälkeen ole enää elossa kuin Cass, joka onnistuu päihittämään kannibaalin hapolla ja paikalle saapuvan Royn kanssa he ansoittavat polttoaineella bussin ja sytyttävät The Reaperin liekkeihin aavikon yössä. The Reaper ei kuollut ja tulee liekeissä juoksemalla kohti Cassia ja Roy:ta. He ehtivät väistää ja The Reaper putoaa kaivokseen. Ainoina eloonjääneinä Cass, Roy ja Hirviö lähtevät jalan paluumatkalle aavikon aamun sarastaessa.


title: Hills Have Eyes 2 (vuoden 1985 elokuva)

text: Valtion elokuvatarkastamo asetti elokuvalla ennakkotarkastuksessa 7.11.1986 ikärajan KK (Kokonaan kielletty), joten elokuvaa ei saanut Suomessa laillisesti esittää eikä levittää. Täyskielto kumoutui vasta vuonna 1.1.2001 kuvaohjelmien tarkastusta koskevan lakimuutoksen yhteydessä.


title: Hills Have Eyes 2 (vuoden 1985 elokuva)

text: Kuten sarjan ensimmäisestäkin elokuvasta, Yön silmät, myös tästä toisesta elokuvasta on tehty uudelleenfilmatisointi. Uusintafilmatisointi kulkee nimellä "The Hills Have Eyes 2" ja sen ohjasi Martin Weisz vuonna 2007. Sen juoni on kuitenkin varsin poikkeava tästä elokuvasta eikä ole siten tämän elokuvan toisinto, vaikka nimi onkin sama.


title: Aline Danioth

text: Aline Danioth (s. 12. maaliskuuta 1998) on sveitsiläinen alppihiihtäjä.


title: Aline Danioth

text: Malbunin Euroopan nuorten talviolympiafestivaaleilla 2015 Danioth saavutti pujottelussa pronssia. Lillehammerin nuorten talviolympialaisissa 2016 Danioth voitti kultaa pujottelussa ja alppiyhdistetyssä ja pronssia suurpujottelussa sekä supersuurpujottelussa. Nuorten MM-kilpailuissa 2016 Danioth voitti kultaa alppiyhdistetyssä. Vuoden 2018 nuorten MM-kilpailuissa hän voitti kultaa alppiyhdistetyssä ja pronssia pujottelussa.


title: Aline Danioth

text: Alppihiihdon maailmancupissa Danioth kilpaili ensimmäisen kerran Courchevelissä joulukuussa 2015. Ensimmäisen kerran hän pääsi toiselle kierrokselle Lienzin pujottelussa joulukuussa 2017. Hän sijoittui kilpailussa 19:nneksi. Parhaimmillaan hän on sijoittunut 15:nneksi Semmeringin pujottelussa ja Oslon kaupunkitapahtumassa kaudella 2018–2019.


title: Aleida Assmann

text: Aleida Assmann (s. 22. maaliskuuta 1947 Gadderbaum, Länsi-Saksa) on saksalainen kulttuuriantropologi, kirjallisuustietelijä ja professori, joka on keskittynyt tutkimuksissaan kulttuurimuistoihin. Hän on vuodesta 1993 toiminut Konstanzin yliopiston englanninkielisen kirjallisuuden ja yleisen kirjallisuustieteen professorina.


title: Aleida Assmann

text: Aleida Assman syntyi vuonna 1947 Gadderbaum, joka kuuluu nykyisin Bielefeldiin. Hän opiskeli 1966–1972 englantilaista filologiaa ja egyptologia Heidelbergin ja Tübingenin yliopistoissa.


title: Aleida Assmann

text: Assmann osallistui vuosina 1968–1975 useita kertoja miehensä kanssa Ylä-Egyptin arkeologisille kaivauksille. Heidelbergin yliopiston englannin kielen laitoksella Assman alkoi opettaa vuonna 1973, ja tohtoriksi hän valmistui englannikielisestä kirjallisuudesta ja egyptologiasta vuonna 1977. Habilitaatiotutkimuksensa hän sai vuonna 1992 valmiiksi Heidelbergiin. Assman sai vuonna 1993 Konstanzin yliopistosta paikan englanninkielisen kirjallisuuden ja yleisen kirjallisuustieteen professorina.


title: Aleida Assmann

text: Assmann on ollut vierailevana professorina muun muassa Yhdysvalloissa Ricen, Princetonin ja Yalen yliopistoissa sekä Itävallassa Wienin yliopistossa.


title: Aleida Assmann

text: Aleida Assmann on naimisissa egyptologi Jan Assmannin kanssa. He menivät naimisiin vuonna 1968, ja heillä on viisi lasta. Nuorin on syntynyt vuonna 1976 ja vanhin vuonna 1983, ja vuonna 1981 syntyi kaksoset.


title: Aleida Assmann

text: Assmann on keskittynyt tutkimuksissaan erityisesti kulttuurimuistoihin. Hän tutkii sitä, miten yhteiskunnat käsittelevät menneisyyttä kulttuurin, kuten uutismedioiden, kirjallisuuden, kuvataiteen, musiikin, arkkitehtuurin ja muistopäivien, kautta. Hän on miehensä Jan Assmannin kanssa perustanut niin sanotun muistamisen antropologian, joka yhdistää historiatiedettä, antropologiaa, psykologiaa, teologiaa ja neurotiedettä.


title: Aleida Assmann

text: Assmann on työssään nostanut esille, kuinka kulttuurimuistoja voidaan muokata poliittisia ja moraalisia tarpeita varten. Hän on usein myös ollut mukana keskustelemassa sitä, kuinka yhteiskuntien pitäisi käsitellä historiallista häpeää.


title: Aleida Assmann

text: Assmann on palkittu tutkimuksistaan muun muassa vuonna 2009 Max Planck-, 2011 Ernst Robert Curtius-, 2014 historian A. H. Heineken- sekä vuonna 2017 Karl Jaspers- ja Balzanin palkinnolla.


title: Kate Richardson-Walsh

text: Kathrin Louise "Kate" Richardson-Walsh (o.s. Walsh, s. 9. toukokuuta 1980 Withington) on brittiläinen, maajoukkuetasolla myös Englantia edustanut maahockeypelaaja ja olympiavoittaja. Hän toimi pitkään maajoukkueidensa kapteenina.


title: Kate Richardson-Walsh

text: Richardson-Walsh voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Hän pelasi myös Pekingin olympialaisissa 2008 ja Sydneyn olympialaisissa 2000. Englannin maajoukkueen pelaajana Richardson-Walsh on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuosina 1999, 2005, 2007, 2009 ja 2011. Kansainyhteisön kisoissa hän on saavuttanut hopeaa vuosina 2002 ja 2014 sekä pronssia vuosina 2006 ja 2010.


title: Kate Richardson-Walsh

text: Richardson-Walsh on pelannut Englannin maajoukkueessa 226 maaottelua ja tehnyt niissä 39 maalia. Ison-Britannian joukkueessa hän on esiintynyt 149 kertaa ja tehnyt kymmenen maalia. Yhteensä 375 maaottelullaan hän on maansa eniten maahockeymaaotteluita pelannut nainen. Kotimaansa seurojen lisäksi hän on pelannut alankomaalaisissa seuroissa. Pelipaikaltaan hän on puolustaja.


title: Kate Richardson-Walsh

text: Kate Richardson-Walshin puoliso on hänen joukkuetoverinsa maajoukkueesta, Helen Richardson-Walsh (o.s. Richardson).


title: Tammiarkkuhauta

text: Tammiarkkuhauta (, , , ) on lähinnä arkeologinen termi pääasiassa varhaisen Skandinavian pronssikauden (Monteliuksen periodit I–III) ruumishautatyypistä, missä vainaja sijoitettiin haudattaessa polttamattomana tammen puunrungosta koverrettuun arkkuun. Tämä haudattiin hautakumpuun, joka kasattiin tammiarkun ympärille ruohoturpeista usean metrin paksuiseksi ja kauaksikin näkyväksi kummuksi. Näitä säilyneitä hautauksia on löydetty eniten Etelä-Jyllannista, vaikka tammiarkkuhautauksia on tehty muuallekin skandinavisen pronssikauden hautakumpuihin.


title: Tammiarkkuhauta

text: Tammiarkkuhautauksen merkitys arkeologiassa liittyy vainajan ja sen mukaan laitettujen orgaanisten materiaalien parempaan säilymiseen nykypäiviin asti. Jo muutaman hyvin säilyneen hautauksen tarkka tutkiminen on lisännyt tietämystä Skandinavian pronssikauden olosuhteista merkittävästi enemmän kuin kaikkien hyvin maatuneiden hautojen tutkimukset tähän asti.


title: Tammiarkkuhauta

text: Vanhin kirjoitettu lähde kumpuhautojen ryöstelystä on keskiaikaiselta historioitsijalta Saxo Grammaticukselta 1100-luvulta jaa., joka teoksessaan Gesta Danorum () kertoi hautakummun ryöstäjistä. He kaivoivat Balderin (Odinin pojan) hautakumpua yöllä (1100-luvulla) toiveenaan löytää sen suuren aarteen, mistä olivat kuulleet puhuttavan kansantarinoissa. Kaivuutyö kuitenkin keskeytyi kauhunhuutoihin, kun hautakummun päältä virtasi koskenaan vettä heidän päällensä ja kun tämä tulvien peitti kaiken allensa. Tarinan miehet poistuivat nopeasti paikalta ja heidän tarinansa tuli näin kuuluisaksi.


title: Tammiarkkuhauta

text: Vuonna 1823 sai Kuninkaallinen komissio () Kööpenhaminassa tiedon oudosta hautakummusta, jonka sisällä sijaitsi vettä täynnä oleva kivilatomus ja sen alla hyvin säilynyt tammiarkku. Tienrakentajat olivat olleet kaivamassa kumpua saadakseen tienpohjaa varten lisämaata. Seuraavien vuosikymmenien aikana paljastui muitakin tammiarkkuhautauksia, jossa samat ilmiöt toistuivat eri tavoilla. Tutkijat olivat useissa tapauksissa valveutuneita ja tunnistivat löytöjen arvon. Konservointi ja kaivauksien tarkka raportointi on säilyttänyt runsaasti tietoa ja löydettyjä esineitä tieteen tutkittavaksi.


title: Tammiarkkuhauta

text: Tutkimuksissa on havaittu, että hautauksessa toistettiin seuravanlaista rutiinia tai rituaalia. Vainajan pituudesta riippumatta arkkua varten valittiin yleensä noin 2–3 metriä pitkä tammen puunrunko. Rungon piti olla leveämpi kuin vainaja ja ne olivatkin yleensä yli 60 senttimetriä leveitä. Runkoon voitiin jättää puun kuori tai se kuorittiin pois. Sitten puun runko halkaistiin karkeasti kahteen puolikkaaseen, joista sopivampi valittiin arkuksi ja toinen puolisko valittiin arkun kanneksi. Pohjaosaan koverrettiin kirveellä kaukalo, johon vainaja sopi makaamaan selälleen. Alapuoliskoon saatettiin myös kiinnittää tapit kantokahvoiksi. Rungon päihin koverrettiin usein reiät tai halkeamat, josta ruumiinnesteet ja muu kosteus pääsi valumaan ulos arkusta.


title: Tammiarkkuhauta

text: Vainaja sijoitettiin kaukalossa sen pää puun tyvenpuoleiseen päähän, joka oli levein ja tilavin. Vainajan alle levitettiin esimerkiksi lehmännahka ja hänet peitettiin usein kankaalla tai manttelilla. Löydetyt vainajat on puettu siististi, hiukset on voitu laittaa, vainajalle on laitettu monia koruja ja hänelle on annettu mukaan kampa, partaveitsi, hiusverkko, aseita tai työkaluja, usein sukupuolesta riippuen. Vainajalle tarkoitetuissa astioissa oli ollut juomaa tai ruokaa aina silloin, kun sitä on ollut tilaisuus tutkia.


title: Tammiarkkuhauta

text: Arkku asemoitiin hautauksessa usein itä-länsi-suuntaiseksi ja vainaja asetettiin pää länteen päin, jotta katse ilmeisesti osuisi itään päin. Kuitenkin myös muita suuntauksia esiintyy melko yleisesti. Arkkua tuettiin sen alapuolelta kivillä. Kiviä saattoi olla vain muutama kappale, mutta usein kiviä kerättiin arkun pituuden verran puunrungon kaarevien sivujen alle tueksi, ettei arkku keikahda. Väki tuskin halusi sekoittaa arkun sisällä olevat tavarat tai jättää vainaja arkussa vinoon asentoon. Eräissä tapauksissa arkku on aseteltu laajan ja korkeaksi rakennetun kivilatomuksen päälle. Lopuksi arkku peitettiin maa-aineksella, joka on yleensä ollut laidunmaasta lapiolla irrotettuja ruoho- tai turvelevyjä. Näitä on pinottu kerroksiksi arkun ympärille niin paljon, että niistä on muodostunut pieni kymmenisen kuutiometrien hautakumpu. Monissa tammiarkkuhautauksissa on löytynyt kivikehä, joka ympäröi ensimmäistä hautakumpua muutaman metrin säteellä. Tämä liittynee riitteihin ja hautauksen tabun käsitteisiin. Myöhemmin kumpua on laajennettu lisää ja erityisesti sille on haluttu rakentaa lisää korkeutta. Tämän primäärihautauksen jälkeen on samaan kumpuun haudattu lisää vainajia. Aikaväli ensimmäisen ja muiden hautauksien välillä on saattanut olla yksittäisiä, kymmeniä tai satojakin vuosia.


title: Tammiarkkuhauta

text: Tutkimusten tässä vaiheessa, jossa tammiarkkujen puunrunkojen vuosirenkaita on tutkittu noin 30 arkusta, ovat säilyneet tammiarkkuhautaukset tehty 1400–1200 eaa. Polttohautauksen yleistyessä vähenivät samalla tammiarkkuhautaukset kunnes ne lopuksi loppuivat kokonaan. Vaikka traditio olikin Tanskassa ja Etelä-Ruotsissa yleinen, eivät tammiarkut ja vainajat säilyneet hyvinä nykypäiviin asti. Ne lahosivat ja maatuivat kymmenissä vuosissa jäljettömiin. Etelä-Jyllanti ja Tanskan suurilla saarilla olivat olosuhteet lyhyen aikaa suotuisat säilymiselle. Vainajan haudanneen yhteisön on pitänyt alkajaiseksi peittää vainaja melko pian ilmatiiviiseen hautakumpuun, jotta hajoamisreaktiot olisivat pysähtyneet. Myös riittävän suuri hautakumpu on selvästi eduksi säilymiselle. Nämäkään vaatimukset eivät auttaneet kovin pitkälle ja hautaukset ovatkin 3 400 vuotta vanhoja. Hauta tuli peittää ruoho- tai kanervaturpeilla niin, että niistä muodostui tiivis kerros arkun ympärille ja päälle. Turpeessa tuli olla moreenimaata, jossa oli korkeat rauta- ja mangaanipitoisuudet.


title: Tammiarkkuhauta

text: Säilymistä edistäviä piirteitä voidaan osoittaa olevan muutamia. Koska happi oli orgaanisen materiaalin säilymisen kannalta huono asia, pidensivät hapettomat olosuhteet säilymisaikaa merkittävästi. Hautakumpu, joka rakennettiin turvelaatoista tiiviisti yhteen pinoamalla, imivät itseensä hyvin vettä. Tutkijat ja viljelijät ovat kertoneet, että kun kumpua on alettu kaivaa, on siitä poistunut tehdyn aukon kautta paljon vettä. Veden säilymistä kummussa on ihmetelty ja kun asiaa alettiin tutkia, havaittiin tämän ilmiön liittyvän rautaan ja mangaaniin, jota esiintyi alueiden turpeessa runsaasti. Eräässä kokeessa rakennettiin kaksi hautakumpua ruohoturpeista. Niiden sisälle ”haudattiin” siat, jotta nähtäisiin, käynnistyykö maatuminen heti. Toinen hautakumpu kasteltiin rakentamisen aikana ja toista ei. Sitten kummut annettiin olla sään armoilla kolme vuotta. Kokeessa havaittiin, ettei kuivassa turpeessa synny vesitiivistä rakennetta vaan lahoaminen alkaa siinä heti. Tutkijat saivat säilymisen alkamaan siinä hautakummussa, johon lisättiin rakennettaessa vettä. Samalla havaittiin turpeen sisältämän raudan ja mangaanin käyttäytyvän kaivauksissa havaitulla tavalla.


title: Tammiarkkuhauta

text: Tutkijat selittivät havaintonsa seuraavasti. Normaalisti ilman diffuusio kuljettaa turpeen ilmahuokoisiin lisää happea entisen hapen reagoidessa turpeen ainesosiin. Turpeessa oleva vesi estää ilman diffuusion, mutta vedessä oleva happi jatkaa tätä samaa prosessia, mutta ilmassa olevaa happea hitaammin. Jos hautakummussa oleva vesi ei pääse virtaamaan sen läpi tuoden pinnasta hapekasta vettä tilalle, jää kostea turve lopuksi hapettomaan tilaan. Tutkija selvittivät, että juuri näin oli joissakin hautakummuissa tapahtunut. Tilanne jäi onnekkaasti pysyväksi, koska turpeessa oli paljon rautaa ja mangaania. Sekä raudalla että magnaanilla on hapekkaassa ympäristössä yhdisteissään eri hapetusluvut kuin hapettomissa oloissa. Lisäksi rauta ja mangaani ovat hapettomissa ja happamissa oloissa vesiliukoisia ioneja, kun taas hapellisissa oloissa ne ovat lähes veteen liukenemattomia. Kun vesi muuttuu hautakummussa hapettomaksi, liukenee rauta ja mangaani happamassa vedessä ja liikkuu diffuusion vaikutuksesta vesimassan sisällä. Kun metallit kohtaavat hautakummun sivuilla, päällä ja myös pohjalla hapekkaita alueita, muuttuvat niiden hapetusluvut veteen liukenemattomaan arvoihinsa ja metallit kiinnittyvät uudelleen turpeen ainesosiin. Kun rautaa ja mangaania kertyy riittävästi, muodostuu rajavyöhykkeelle tiivis, kova ja näkyvä kuorimainen kerros, joka tiivistää hautakummun entisestään. Rautakuori sulkee kosteuden sisäänsä niin, ettei se kuivu enää koskaan.


title: Tammiarkkuhauta

text: Tällainen rautaa sisältävä kuorikerros oli nähtävillä Storhøjn kummussa, mistä löytyi Egtvedin tytön luurangon jäänteet tammiarkustaan. Aiemmin ajateltiin, että rautainen maakerros oli rakentajien sinne lisäämä. Nykyään sen ajatellaan syntyneen siitä maalajista, josta turvelaatat irrotettiin. Hapettomassa tilassa raudan ferroyhdisteet muuttuvat ferriyhdisteiksi ja ne muodostavat hapekkaissa oloissa suomalmiksi tai punamullaksi kutsuttua mineraalia kovaksi kuoreksi.


title: Tammiarkkuhauta

text: Monet arkut on valmistettu ehjästä puunrungosta, jolloin niiden vuosirenkaat voidaan tutkia. Joskus onnistutaan ajoittamaan puun kaatamisvuosi vertaamalla kyseisen puun vuosirenkaita talteen kerättyjen muinaisten puiden vuosirenkaisiin. Mikäli puunrungossa on jäljellä puunkuorta, saadaan tehtyä tarkka ajoitus tukin kaatamisvuodesta. Jos puun pintapuusta on tallella vuosirenkaita, sisältyy ajoitukseen 10–15 vuoden epävarmuus, ja muuten sisältyy kaatamisvuoden ajoitukseen 20–30 vuoden epävarmuus. Vuosirengasajoitus on antanut joillekin tammiarkkuhautauksille seuraavia ajoituksia:


title: Sophie Daneman

text: Sophie Daneman on englantilainen taidemusiikin laulaja, äänialaltaan sopraano. Hän opiskeli Guildhall School of Music and Dramassa, Lontoossa Johanna Petersin johdolla, ja sai opiskeluaikanaan Countess of Munster Trustin palkinnon.


title: Sophie Daneman

text: Daneman kehitti 1990-luvun aikana uran periodisoittimin toteutettujen esitysten parissa. Hän tuli tunnetuksi erityisesti yhteistyöstään William Christien ja Les Arts Florissantsin kanssa. Hän on esiintynyt solistina resitaaleissa ja oratorioiden esityksissä eri puolilla Yhdistynyttä kuningaskuntaa sekä Eurooppaa. Ohjelmistoon on kuulunut eri aikakausien musiikkia, kuten Claudio Monteverdin, Johann Sebastian Bachin, Georg Friedrich Händelin, Wolfgang Amadeus Mozartin, Benjamin Brittenin, Arnold Schönbergin ja Luciano Berion teoksia. Oopperaohjelmistoon kuuluu naisnimirooli Claude Debussyn "Pelléas et Mélisandessa".


title: Sophie Daneman

text: Daneman on periodiesityksissä tehnyt yhteistyötä muiden muassa Christopher Hogwoodin, Robert Kingin, Gérard Lesnen, Jean-Claude Malgoiren, Neville Marrinerin, Philippe Herreweghen, Harry Christophersin ja Paul Danielin kanssa. Daneman on ollut levyttämässä useille levymerkeille, kuten Harmonia Mundille.


title: Katharine Fuge

text: Katharine Fuge (s. 1968 Jersey) on englantilainen sopraano. Hän varttui Kanaalisaarilla ja muutti Lontooseen, jossa hän opiskeli musiikkia ensin The City Universityssa ja sitten Guildhall School of Music and Dramassa.


title: Katharine Fuge

text: Fuge on tehnyt yhteistyötä muiden muassa Gabriel Consortin, Monteverdi-kuoron, English Baroque Soloistsin (ja John Eliot Gardinerin) sekä Bach Cantata Pilgrimagen kanssa. Huhtikuussa 2001 hän esitti "Matteus-passiota" eri puolilla Alankomaita De Nederlandse BachVerenigingin kanssa. Fuge on esiintynyt muun muassa Wigmore Hallissa. Hänen levyttämiensä teosten joukkoon lukeutuu Johann Sebastian Bachin, Georg Friedrich Händelin ja Antonio Vivaldin teosten tulkintoja.


title: Pensaskimalainen

text: Pensaskimalainen ("Bombus pratorum") on kimalaisten sukuun kuuluva, Suomessa hyvin yleinen mesipistiäislaji.


title: Pensaskimalainen

text: Pensaskimalainen on yleisväriltään musta, mutta sen keskiruumiin etuosa on leveälti kirkkaan keltainen ja takaruumiin kärki oranssi. Joskus myös takaruumiin tyviosassa saattaa olla keltaista karvoitusta. Koirailla myös naama on keltainen. Laji on melko pieni, mutta pitkäkarvainen. Työläisten ja koiraiden ruumiin pituus on vain 6–14 mm. Kuningattaret ovat näitä suurempia pituudeltaan 15–17 mm.


title: Pensaskimalainen

text: Levinneisyydeltään pensaskimalainen on läntisen palearktisen alueen laajimmin levinneitä ja Euroopan yleisimpiä kimalaislajeja. Vain Välimeren ympäristössä siitä tulee selvästi harvinaisempi ja paikoittainen vuoristojen asukki. Idässä pensaskimalaisen levinneisyys ulottuu Keski-Siperiaan. Myös Suomessa se esiintyy yleisenä koko maassa.


title: Pensaskimalainen

text: Pensaskimalainen esiintyy yhtälailla metsissä kuin kulttuuriympäristöissäkin. Lyhyen imukärsänsä takia se suosii meden keruussa lyhyttorvisia kukkia. Puutarhoissa se onkin marjapensaiden kuten vadelman ja herukoiden tärkeä pölyttäjä. Pesä on maan alla tai puunkolossa, usein vanhassa jyrsijän pesäkolossa.


title: Halina Łukomska

text: Halina Łukomska (29. huhtikuuta 1929 Suchedniow – 30. elokuuta 2016 Kąty) oli puolalainen taidemusiikin laulaja, äänialaltaan sopraano. Hänen opettajinaan olivat Stanisława Zawadzka ja Maria Halfterowa Varsovassa, jossa hän sai diplominsa vuonna 1954. Hän jatkoi opintojaan Accademia Chigianassa, Sienassa, Giorgio Favaretton johdolla vuonna 1958 ja Venetsiassa Toti Dal Monten johdolla vuosina 1959–60. Vuonna 1956 Łukomska voitti ensipalkinnon kansainvälisessä laulukilpailussa Hertogenboschissa.


title: Halina Łukomska

text: Łukomska aloitti kansainvälisen konserttiuransa vuonna 1960. Häntä pidetään suurena nykytaidemusiikin tulkitsijana. Hänen ohjelmistoonsa kuului muiden muassa Luigi Nonon, Witold Lutosławskin, Pierre Boulez'n ("Pli selon pli"), Bruno Madernan, Kazimierz Serockin, Arnold Schönbergin, Anton Webernin, Alban Bergin ja Igor Stravinskin musiikkia. Łukomska kantaesitti useita miehensä, säveltäjä Augustyn Blochin teoksia, joihin lukeutuivat "Espressioni", "Meditations" ja "Salmo gioioso".


title: Alice Bah Kuhnke

text: Alice Bah Kuhnke (s. 21. joulukuuta 1971) on ollut vuodesta 2014 Ruotsin kulttuuri- ja demokratiaministeri. Hän on ennen politiikkaan siirtymistään toiminut televisiojuontajana ja on yksi ajatushautomo Sector3:n perustajista. 1980-luvulla Alica Bah oli yksi Ruotsin parhaista sprinttereistä.


title: Kanervakimalainen

text: Kanervakimalainen ("Bombus jonellus") on kimalaisiin kuuluva mesipistiäislaji.


title: Kanervakimalainen

text: Kanervakimalainen on keltamusta kimalaislaji. Kuningattarilla ja työläisillä on keskiruumiin etu- ja takaosa ovat kirkkaankeltaiset. Joskus myös koko takaruumiin tyviosa. Takaruumiin kärki on aina valkoinen. Koirailla myös naama tuntosarvien välistä aluetta lukunottamatta on keltainen ja takimmaisen raajaparin reidet kokonaan mustakarvaiset. Kuningattaret ja työläiset ovat väritykseltään hyvin samankaltaisia tarhakimalaisten kanssa, mutta kanervakimalaisen pää ei ole muodoltaan yhtä pitkulainen. Koiraat muistuttavat erittäin paljon uralinkimalaisen koiraita. Laji on pienikokoinen. Työläisten ja koiraiden ruumiin pituus on 9–14 mm. Kuningattaret ovat pituudeltaan 15–18 mm.


title: Kanervakimalainen

text: Euroopassa kanervakimalaisen levinneisyys painottuu pohjoiseen, missä se myös on yleisimpiä kimalaislajeja. Sitä tavataan myös Islannissa. Etelä-Euroopassa kanervakimalainen on harvinainen ja paikoittainen vuoristolaji. Idässä levinneisyysalue ulottuu Venäjän Tyynenmeren rannikolle ja edelleen Pohjois-Amerikan pohjoisosiin. Suomessa sitä tavataan koko maassa, mutta laji yleistyy pohjoista kohti.


title: Kanervakimalainen

text: IUCN on luokitellut kanervakimalaisen uhanalaisuden puutteellisesti tunnetuksi, sillä vaikka Euroopan ja Pohjois-Amerikan populaatiot ovatkin elinvoimaisia, lajin levinneisyyttä ja uhanalaisuutta Aasiassa ei tunneta.


title: Kanervakimalainen

text: Kanervakimalaista tavataan kaikenlaisissa ympäristöissä, mutta tyypillisimmin sen tapaa kangasmetsästä. Myös merenrannat ovat lajille mieleen. Se kuuluu harvoihin kimalaislajeihin, joka viihtyy korkealla tunturimaastossa. Kimalaiset käyvät erityisesti kanervan ja mustikan kukilla, koiraat myös kultapiiskuilla ja maitohorsmilla. Pesä on maan pintakerroksissa ja siihen kuuluu yleensä 50–120 yksilöä.


title: Laura Unsworth

text: Laura Unsworth (s. 8. maaliskuuta 1988 Sutton Coldfield) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Laura Unsworth

text: Unsworth voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Englannin maajoukkueen pelaajana Unsworth on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuosina 2009, 2011 ja 2017. Kansainyhteisön kisoissa hän on saavuttanut hopeaa vuonna 2014 sekä pronssia vuosina 2010 ja 2018.


title: Laura Unsworth

text: Unsworth on pelannut Englannin maajoukkueessa 140 maaottelua ja tehnyt niissä kuusi maalia. Ison-Britannian joukkueessa hän on esiintynyt 89 kertaa ja tehnyt kolme maalia. Pelipaikaltaan hän on puolustaja.


title: Lauren German

text: Lauren Christine German (s. 29. marraskuuta 1978 Huntington Beach, Kalifornia) on yhdysvaltalainen näyttelijä. Hänet tunnetaan muun muassa televisiosarjoista "Havaiji 5-0", "Chicago Fire" ja "Lucifer".


title: Lauren German

text: German syntyi Kalifornian Huntington Beachillä vuonna 1978. Kouluja hän kävi Orangen piirikunnan alueella, kunnen pääsi Etelä-Kalifornian yliopistoon opiskelemaan antropologiaa.


title: Lauren German

text: German aloitti näyttelijän uransa esiintymällä näytelmissä "Peter Pan” ja “Oliver”. Vuonna 1999 hän pääsi pieneen rooliin televisiosarjassa "Undressed" ja tuon jälkeen seuraavana vuonna German sai pienen roolin romanttisessa komediaelokuvassa "Down to you - me kaksi".


title: Lauren German

text: Germanin ensimmäinen kunnon elokuvarooli oli vuonna 2002 ilmestyneessä draamaelokuvassa "Muistojen polku". Tuon jälkeen hän on esiintynyt muun muassa kauhuelokuvissa "Texasin moottorisahamurhat" (2003) ja "" (2007).


title: Lauren German

text: Vuonna 2005 German oli suuressa roolissa yhden kauden mittaiseksi jääneessä saippuasarjassa "Suhteita ja salaisuuksia". Hän oli pääroolissa myös yhden kauden mittaisessa vuonna 2010 julkaistussa fantasiasarjassa "Happy Town".


title: Lauren German

text: Vuonna 2011 German liittyi CBS:n draamasarjan "Havaiji 5-0" toiselle kaudelle, jossa hän esitti DHS agentti Lori Westonia.


title: Lauren German

text: Seuraavan suuren roolin German sai vuonna 2012 Leslie Shayn roolissa NBC:n draamasarjassa "Chicago Fire". Hänen esittämä hahmo vieraili myös sisarsarjassa "Chicago P.D.".


title: Lauren German

text: Vuodesta 2016 lähtien German on esittänyt etsivä Chloe Deckeriä Foxin draamakomediasarjassa "Lucifer".


title: Risto Rytin muistomerkki

text: Risto Rytin muistomerkki eli Vastuun vuodet on Helsingin Töölössä sijaitseva kuvanveistäjä Veikko Myllerin toteuttama Suomen viidennen presidentin Risto Rytin virallinen muistomerkki. Abstrakti veistos sijaitsee Hesperian esplanadin itäisessä, Mannerheimintien puoleisessa päässä Etu- ja Taka-Töölön rajalla. Se pystytettiin vuonna 1994.


title: Risto Rytin muistomerkki

text: Tyyliltään konstruktivistinen ja minimalistisia piirteitä sisältävä pronssiveistos muodostuu yksinkertaisia geometrisia muotoja noudattavista, kulmikkaista ja sileäpintaisista palkeista. Kokonaisuus on kuusi metriä korkea ja kolmetoista metriä pitkä. Se koostuu kahdesta erillisestä osasta, jotka on sijoitettu suoraan nurmikolle ilman jalustaa siten, että niiden voi kuvitella jatkuvan ja yhtyvän maan alla. Veistoksen jyrkkien käännösten on tarkoitus kuvata vertauskuvallisesti Rytin presidenttikauden vaikeita päätöksiä. Teoksen näennäinen kasvaminen suoraan maasta kuvaa sitä, miten Rytin elämä oli sidoksissa Suomeen. Maata vasten olevassa palkissa lukee kohokirjaimin ”Risto Ryti 1889–1956”.


title: Risto Rytin muistomerkki

text: Sotasyyllisyysoikeudenkäynnissä tuomitun Risto Rytin virallinen muistaminen oli kylmän sodan ajan Suomessa rajoitettua, joten Ryti sai valtiollisen muistomerkin pääkaupunkiin vasta 1990-luvulla. Holkerin hallitus asetti tammikuussa 1989 toimikunnan pohtimaan silloin puuttuneiden kolmen entisen presidentin eli Rytin, Relanderin ja Kekkosen virallisten muistomerkkien sijoituspaikkoja Helsingissä. Rytin muistomerkin piti olla valmis hänen syntymänsä 105-vuotispäivänä, helmikuussa 1994. Jo vuosikymmeniä aiemmin pystytetyt Ståhlbergin, Svinhufvudin, Kallion, Mannerheimin ja Paasikiven muistomerkit ovat kaikki näköetäisyydellä Eduskuntatalosta, mutta Rytin muistomerkin sijoituspaikka valittiin hieman kauempaa Töölöstä.


title: Risto Rytin muistomerkki

text: Veistoskilpailu julistettiin keväällä 1990 ja siihen lähetettiin 130 ehdotusta. Valtioneuvoston kanslia asetti virallisen Rytin muistomerkkitoimikunnan maaliskuussa 1991. Kilpailun voittajaksi valittiin marraskuussa 1991 Veikko Myllerin ehdotus "Vastuun vuodet". Sen abstraktia muotokieltä pidettiin yllättävänä, koska Myller oli tätä ennen tunnettu pääasiassa figuratiivisista veistoksista. Jaetulle toiselle sijalle asetettiin Niels Haukelandin, Pekka Kauhasen ja Hannu Sirenin ehdotukset.


title: Risto Rytin muistomerkki

text: Veistoskilpailun lopputulos herätti laajan julkisen keskustelun. Yleisen mielipiteen väitettiin olevan ei-esittävää muistomerkkiä vastaan, koska se ei herättäisi kansalaisissa kunnioitusta. Yleisönosastokirjoituksissa vaadittiin Rytille näköispatsasta. Joulukuussa 1991 Helsingin kaupunginvaltuustolle esitettiin Georg C. Ehrnroothin johdolla 23 kaupunginvaltuutetun allekirjoittama valtuustokysely, jossa vaadittiin muistomerkkikilpailun uusimista. Kirjailija Helvi Hämäläisen, kirjailija Inkeri Kilpisen ja lehtori Irja Pajari-Tikkasen aloitteesta perustettu, ”Risto Ryti -ryhmäksi” itseään kutsunut liike julkisti vappuaattona 1992 saman asian puolesta adressin, jonka allekirjoitti 146 tunnettua julkisuuden henkilöä, joukossa poliitikkoja ja taiteilijoitakin. Aihetta tutkineen taidehistorioitsija Tuuli Lähdesmäen mukaan varsinkin iltapäivälehdistö ruokki kiistaa korostamalla vastakkainasettelua abstraktia muistomerkkiä puolustaneiden taideasiantuntijoiden ja näköispatsasta vaatineiden kansalaisten välillä. Julkisen paineen vuoksi Helsingin kaupunginhallitus päätti toukokuussa 1992 täpärästi äänin 8–7 hylätä kilpailun voittajaehdotuksen, mutta valtioneuvoston kanslia ilmoitti, ettei kaupungilla ollut oikeutta puuttua valtioneuvoston tilaaman muistomerkin sisältöön. Tämän jälkeen muun muassa Suomen taiteilijaseura, Suomen Kuvanveistäjäliitto ja 45 kaupunginvaltuutettua vetosivat Myllerin ehdotuksen toteuttamisen puolesta. Kaupunginhallitus peruutti päätöksensä marraskuussa 1992 jälleen äänin 8–7, kun yksi edustaja äänesti toisin varamiehensä edellisellä kerralla.


title: Risto Rytin muistomerkki

text: Rytin muistomerkille toivottiin myös parempaa sijoituspaikkaa. Monissa ehdotuksissa mainittiin toivottavana sijaintina Säätytalon edusta Kruununhaassa, koska silloin patsaan edessä olisi Suomen Pankki, jossa Ryti teki pääosan elämäntyöstään, ja sen takana Säätytalo, jossa sotasyyllisyysoikeudenkäynti pidettiin. Teoksen ulkonäön ja sijoituspaikan ohella keskusteltiin jonkin verran siitä, oliko muistomerkin pystyttäminen Rytille lainkaan sopivaa. Esimerkiksi Suomen Kommunistisen Puolueen Pakilan-osasto ilmoitti vastustavansa koko muistomerkkiä, koska Ryti oli presidenttinä vienyt Suomen liittoon Hitlerin kanssa. Rytin muistomerkistä käyty kiista oli 1990-luvun kiivain julkista taideteosta koskenut debatti Suomessa.


title: Risto Rytin muistomerkki

text: Tilaussopimus kuvanveistäjä Myllerin kanssa allekirjoitettiin joulukuussa 1992, minkä jälkeen kiista rauhoittui. Muistomerkki valmistettiin Herttoniemen taidevalimossa, jossa se hitsattiin kasaan kahdestakymmenestä erillisestä kappaleesta. Se paljastettiin 30. syyskuuta 1994. Paljastuspuheen piti tasavallan presidentti Martti Ahtisaari. Rytin muistomerkin kanssa samanaikaisesti alulle pannuista kahdesta muusta suunnitelmasta Relanderin muistomerkki toteutui vuonna 1996 ja Kekkosen muistomerkki vuonna 2000.


title: Risto Rytin muistomerkki

text: Risto Rytin muistomerkki on puhuttanut jonkin verran myös pystyttämisensä jälkeen. "Iltalehden" vuonna 2008 järjestämässä lukijaäänestyksessä se valittiin Helsingin rumimmaksi patsaaksi.


title: Risto Rytin muistomerkki

text: Helsingin muistomerkin ohella Rytille on pystytetty näköispatsaat Huittisiin vuonna 1979 ja Poriin vuonna 2009.


title: Crista Cullen

text: Crista Cullen (s. 20. elokuuta 1985 Boston) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Crista Cullen

text: Cullen voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Hän pelasi myös Pekingin olympialaisissa 2008 Ison-Britannian sijoittuessa kuudenneksi. Englannin maajoukkueen pelaajana Cullen on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on saavuttanut pronssia vuosina 2005, 2007, 2009 ja 2011. Kansainyhteisön kisoissa hän on saavuttanut pronssia vuosina 2006 ja 2010.


title: Crista Cullen

text: Cullen on pelannut Englannin maajoukkueessa 92 maaottelua ja tehnyt niissä 24 maalia. Ison-Britannian joukkueessa hän on esiintynyt 103 kertaa ja tehnyt 34 maalia, joista viimeisen Rion olympialaisten loppuottelussa Alankomaita vastaan. Pelipaikaltaan hän on puolustaja.


title: Hannah Macleod

text: Hannah Louise Macleod (s. 9. kesäkuuta 1984 Boston) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Hannah Macleod

text: Macleod voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Englannin maajoukkueen pelaajana Macleod on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 ja saavuttanut hopeaa vuonna 2013 sekä pronssia vuosina 2007, 2009 ja 2011. Kansainyhteisön kisoissa hän on saavuttanut pronssia vuonna 2010.


title: Hannah Macleod

text: Macleod on pelannut Englannin maajoukkueessa 88 maaottelua ja tehnyt niissä kymmenen maalia. Ison-Britannian joukkueessa hän on esiintynyt 65 kertaa ja tehnyt kahdeksan maalia. Pelipaikaltaan hän on hyökkääjä.


title: Nicola White

text: Nicola White (s. 20. tammikuuta 1988 Oldham) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Nicola White

text: White voitti Ison-Britannian maajoukkueessa olympiakultaa Rio de Janeirossa 2016 sekä saavutti olympiapronssia Lontoossa 2012. Englannin maajoukkueen pelaajana White on saavuttanut MM-pronssia vuonna 2010. Champions Trophyssa saavutuksina on hopeaa vuonna 2012 Ison-Britannian joukkueessa ja pronssia vuonna 2010 Englannin joukkueessa. EM-kilpailuissa hän on voittanut kultaa vuonna 2015 sekä saavuttanut hopeaa vuonna 2013 ja pronssia vuosina 2009 ja 2011. Kansainyhteisön kisoissa hän on saavuttanut hopeaa vuonna 2014 ja pronssia vuonna 2010.


title: Nicola White

text: White on pelannut Englannin maajoukkueessa 106 maaottelua ja tehnyt niissä 11 maalia. Ison-Britannian joukkueessa hän on esiintynyt 80 kertaa ja tehnyt kuusi maalia, joista yksi oli tasoitusmaali 3–3 Rion olympialaisten vasta rangaistusvippauskilpailussa ratkenneessa loppuottelussa Alankomaita vastaan. Pelipaikaltaan hän on keskikenttäpelaaja.


title: Kivikkokimalainen

text: Kivikkokimalainen ("Bombus lapidarius") on kimalaisiin kuuluva punamusta mesipistiäislaji.


title: Kivikkokimalainen

text: Kivikkokimalaisen kuningattaret ja työläiset ovat kirkkaanpunaista takaruumiin kärkiosaa lukuun ottamatta täysin mustia. Koirailla pään etuosassa ja usein myös keskiruumiin etuosassa on keltaista karvaa. Työläisten ja koiraiden ruumiin pituus on 10–16 mm. Kuningattaret ovat huomattavasti kookkaampia pituudeltaan 20–25 mm.


title: Kivikkokimalainen

text: Kivikkokimalainen on Euroopan yleisimpiä kimalaislajeja. Etelä-Euroopassa se on kuitenkin vuoristolaji. Levinneisyys ulottuu Pohjois-Marokosta Britteinsaarille, idässä Kaukasukselle ja Siperian poikki Japaniin. Pohjoismaissa levinneisyysalue yltää napapiirin tuntumaan. Suomessa se on etelä- ja keskiosissa erittäin yleinen, mutta harvinaistuu pohjoista kohti. Pohjoisimmat havainnot ovat Etelä-Lapista.


title: Kivikkokimalainen

text: Kivikkokimalainen elää hyvin monenlaisissa ympäristöissä ja se on merkittävä erityisesti hedelmäpuiden pölyttäjänä. Ne käyvät mielellään etenkin voikukilla, pietaryrtillä ja ohdakkeilla. Pesä on yleensä maassa, vanhassa hiirenkolossa, mutta joskus korkealla kuten linnunpöntössä tai rakennuksen ullakolla. Kivikkokimalaisen tiedetään myös vallanneen pesäpaikkoja mantukimalaiselta. Yhdyskunta on usein suuri ja siihen kuuluu 100–300 yksilöä.


title: 2,4-dikloorifenoksietikkahappo

text: 2,4-Dikloorifenoksietikkahappo eli 2,4-D on kloorattuihin aromaattisiin karboksyylihappoihin kuuluva orgaaninen yhdiste. Yhdistettä käytetään hyvin yleisesti rikkaruohomyrkkynä.


title: 2,4-dikloorifenoksietikkahappo

text: Huoneenlämpötilassa 2,4-dikloorifenoksietikkahappo on värittömiä kiteitä. Yhdiste liukenee erittäin vähäisessä määrin veteen ja hyvin moniin orgaanisiin liuottimiin esimerkiksi etanoliin, dietyylieetteriin ja asetoniin. 2,4-Dikloorifenoksietikkahappo on heikko happo ja sen pK-arvo on 2,87. 2,4-Dikloorifenoksietikkahapon herbisidiset vaikutukset perustuvat siihen, että se matkii kasvien omaa kasvuhormonia auksiinia. Yhdiste ärsyttää ihoa, silmiä ja hengitysteitä. Sille altistumisesta oireita voivat olla pää- ja vatsakivut, huonovointisuus ja hengityksen vaikeutuminen.


title: 2,4-dikloorifenoksietikkahappo

text: 2,4-Dikloorifenoksietikkahapon valmistuksessa 2,4-dikloorifenoli reagoi metallisen natriumin kanssa muodostaen natrium-2,4-dikloorifenolaattia. Tämä suola reagoi kloorietikkahapon kanssa 2,4-dikloorifenoksietikkahapoksi. Yhdistettä voidaan valmistaa myös klooraamalla fenoksietikkahappoa.


title: 2,4-dikloorifenoksietikkahappo

text: 2,4-Dikloorifenoksietikkahappoa käytetään selektiivisenä rikkaruohomyrkkynä muun muassa maataloudessa, puutarhoissa, puistoissa ja vesikasvien hävitykseen. Se tuli Yhdysvalloissa markkinoille vuonna 1942 ja on edelleen Yhdysvaltojen käytetyin herbisidi. Ainetta käytetään myös hedelmänviljelyksillä sadon parantamiseksi, koska yhdiste toimii kasvuhormonina. Aine oli yksi osa niin kutsuttua Agent Orange-herbisidiä. 2,4-Dikloorifenoksietikkahapon käyttö on sallittua Euroopan unionin alueella.


title: Juudas (romaani)

text: Juudas ("Ha-besora al-pi Jehuda") on israelilaisen kirjailijan Amos Ozin palkittu romaani vuodelta 2014. Teoksen on suomentanut hepreasta Minna Tuovinen, ja suomennoksen on julkaissut vuonna 2018 Tammi.


title: Juudas (romaani)

text: Oz kuvaa kirjassaan Juudaksen väärinymmärretyksi opetuslapseksi. Hän olisi todellisuudessa ollut Jeesuksen uskollisin opetuslapsi, joka ei kavaltanut opettajaansa rahasta vaan osoittaakseen, että tämä on Jumalan poika ja vapahtaja. Hän uskoo, että Jeesus laskeutuu ristiltä kaikkien kaupunkilaisten nähden. Kun niin ei käy, hän romahtaa ja menettää uskonsa.


title: Juudas (romaani)

text: Arvostelussaan Helsingin Sanomissa Jukka Petäjä kirjoittaa, että Oz tulkitsee pääsiäisen sanomaa uudella tavalla. Ozin näkemys on, että kristityt ovat Uudessa testamentissa syyllistäneet juutalaiset, ja näin syntyi antisemitismin käyttämä pahan juutalaisen perustyyppi. Oz sijoittaa tarinan romaanin nykytason lomaan niin, että se paljastuu sieltä paikka paikoin esiin.


title: Juudas (romaani)

text: Juudas ei ole teoksen nimestä huolimatta sen päähenkilö, vaan päähenkilö on vuotta 1959 elävä opiskelija Schmuel, joka kohtaamiensa vastoinkäymisten jälkeen löytää uuden asunnon, työn ja elämänsisällön.


title: Juudas (romaani)

text: Petäjä luonnehtii kirjaa hybridiksi: se on kylläkin historiallinen romaani, jossa Oz etsii uutta näkökulmaa Raamatun kuvaamiin pääsiäisen tapahtumiin, mutta samalla se on historiallinen romaani Israelista ja Jerusalemista talvella 1959, kun kun maa on itsenäistynyt.


title: Juudas (romaani)

text: Petäjän mukaan teos on "hivelevän kaunis ja haikea rakkausromaani", ja hän ennakoi, että nyt saattaisi olla Ozin vuoro saada Nobelin kirjallisuuspalkinto.


title: Juudas (romaani)

text: Kaisa Neimala näkee teoksen muistuttavan miellyttävällä tavalla Ozin viidentoista vuoden takaista teosta "Tarina rakkaudesta ja pimeydestä". Hän toteaa, että vastoin lukijan odotuksia Juudasta käsitellään vasta kirjan loppupuolen luvussa, joka sitten on sitäkin vaikuttavampi.


title: Juudas (romaani)

text: Neimala kiinnittää huomiota myös suomennokseen. Hän kiittää sitä eloisaksi ja kauniiksi ja arvelee tarkaksikin, mutta huvittuu erikoisista verbeistä, joita hän epäilee ehkä olevan myös alkutekstissä. Suomennoksen kannen ohdakkeista kuvaa hän hämmästelee: kirjassa ne tulevat vasta toiseksi viimeisellä sivulla. Raamatun Vanhassa testamentissa ohdake väkivallan symboli, Uudessa testamentissa synnin, hän muistuttaa.


title: Hollie Pearne-Webb

text: Hollie Pearne-Webb (o.s. Webb, s. 19. syyskuuta 1990 Belper) on brittiläinen, maajoukkuetasolla myös Englantia edustanut maahockeypelaaja ja olympiavoittaja.


title: Hollie Pearne-Webb

text: Pearne-Webb voitti Ison-Britannian maajoukkueessa olympiakultaa Rio de Janeirossa 2016. Hän teki Alankomaita vastaan pelatun loppuottelun päättäneessä rangaistusvippauskilpailussa joukkueensa viidentenä vippaajana maalin, joka vei Ison-Britannian tavoittamattomaan 2–0-johtoon. Englannin maajoukkueen pelaajana Pearne-Webb on EM-kilpailuissa voittanut kultaa vuonna 2015 sekä saavuttanut hopeaa vuonna 2013 ja pronssia vuonna 2017. Kansainyhteisön kisoissa hän on saavuttanut hopeaa vuonna 2014 ja pronssia vuonna 2018.


title: Hollie Pearne-Webb

text: Pearne-Webb on pelannut Englannin maajoukkueessa 93 maaottelua ja tehnyt niissä viisi maalia. Ison-Britannian joukkueessa hän on esiintynyt 53 kertaa ja tehnyt kaksi maalia. Pelipaikaltaan hän on puolustaja.


title: Korpikimalainen

text: Korpikimalainen ("Bombus cingulatus") on kimalaisiin kuuluva mesipistiäislaji.


title: Korpikimalainen

text: Korpikimalainen on pienikokoinen kimalainen, jonka keskiruumiin etu- ja takareuna ovat ruskeakarvaiset ja takaruumiin kärki valkoinen. Koirailla keskiruumis saattaa olla kokonaan ruskea. Ruskeaa väriä voi olla myös takaruumiin tyviosassa. Laji saattaakin muistuttaa hyvin paljon kartanokimalaista. Kuningattaren keskiruumiin takimmainen selkäkilpi on kuitenkin kyhmyinen ja koiraan tuntosarven kolmas jaoke on lyhyempi kuin viides jaoke. Työläisten ja koiraiden ruumiin pituus on 8–16 mm ja kuningatarten 14–18 mm.